text:
Sansastimbran
Vit høvdu hendan dagin sansastimbran í gongini, har børnini gingu berføtt á ymsum undirlagi. Tað var sera ymiskt, hvat tey hildu um hetta – serliga mosan. Tað tók eisini eina løtu, áðrenn fleiri av teimum tordu betri at traðka í kørini. Børnini fingu fótabað á vesinum aftaná. Hetta dámdu øllum væl.
Blómur verkætlan t. 27/5-19
ìdag hildu vit áfram við føroyskum blómum. Ìdag hava tey heinta veruligar blómur – hugt, merkt og luktað. Síðani málaðu tey m.a sóljur og summardáar
Maturin
Á dagstovninum á Argjum fáa vit breyð hvønn dag á døgurða. Hetta er eitt dømi um, hvussu maturin kann síggja út, tá hann er klárur at seta á tey trý borðini, vit nýta í Smæruni. Børnini njóta at fáa breyð, sum hevur stovuhita og at sleppa at velja, hvat tey vilja hava uppá. Eisini leggja […]
Nøkur Sóljubørn hava málað Sóljur ídag t. 21/5-19
Nakrar gentur úr Sóljuni hava málað Sóljur eftir einari mynd. Úrslitið bleiv sera gott eftir teirra støðið. Vit høvdu onga grøna ella ljósabláa máling tøkt. Men so var bara at eksperimentera og funnu genturnar útav í prosseuni, at gult og blátt = grønt og myrkablátt blandað við hvítt = ljósablátt
Garðdagur
Hugnin var í hásæti hendan dagin, har foreldur, børn og starvsfólk vóru saman í garðinum frá seinnaparti og til á nátturðatíð. Á skránni var hetta: Tónleikur Sápubløðrur Hoppiband Kasta bóltar á blikk Fallskíggi Leitan eftir gulli Karrybollar og rís Ísur Te, kaffi og saft at drekka
Ruddingardagur
Vit hava tikið lut í ruddingardegnum í dag, við at rudda við Umhvørvisstovuna. Tað hildu vit, var so hóskandi. Vit fingu, sum tit síggja, upp í fullan beriposa. Harafturat eru vit í holt við at hjálpa stóru børnunum við at gerast meira sjálvstøðug, nú tey skulu í barnagarð eftir summarfrítíðina.
Túr í góðveðrinum!
Øll børnini vóru túr í dag. Vit fóru avstað í trimun bólkum, í tí bólkinum sum vit eta saman í gerandisdegnum. Asta var á spæliplássinum í Reynsgøtu, Winnie var í Sandagerði og Jakoba var ein gongutúr yvir um brúnna, undir kirkjugarðin og heim aftur fram við Sanda. Børnini hildu at hetta var krokudilluvatn 🙂 Ein summardái.
Reytt, blátt og hvítt er Føroya Merkið mítt!
Reytt, blátt og hvítt er Føroya Merkið mítt. Hesi orðini hava vit lært børnini, teir seinastu dagurnar. Vit hava gjørt eina flagstong saman við børnunum. Børnini hava málað Merkið og valt sín egna stein. Í samling hava vit tosa um Merkið og sungið Sjá, tú blánar.
Spæla við vatn
Úrslit frá tøvingini
M.a. komu hesar vøkru myndirnar burtur úr tøvingini. Tey størstu børnini kliptu og avgjørdu eftir hugi og førimuni, hvussu myndin skuldi síggja út.
Skapandi evni liðugt
Nú er tíðarskeiðið, har vit hava havt um Skapandi evni liðugt, og vit fara nú inn í eitt nýtt tíðarskeið, har Siðir og mentan verður eitt høvuðsevni í mun til endamálsorðingina. Av og á verður Skapandi evni tó samantvinnað við hesum, so vit sleppa tí ikki heilt. Myndirnar, tit síggja, eru myndir frá ymsum døgum […]
Vit mála tunnuna
Í samband við at vit í endamálsorðingini nú fara í holt við Siðir og mentan, er Føstulávint ein siður, ið er afturvendandi á hvørjum ári, og tá eru børnini altíð við til at mála tunnuna, ið tey sjálvi skulu sláa.
Ein gongutúr yvir um brúnna!
, Sóu seyð, hønir og ein hana. 🙂 Jonna fortaldi fyri okkum, at her svomu tey sum børn. . Knappliga var barnagarðurin vekk í mjørkanum, tað hildu børnini vera løgið.
Viðalundin, eitt spennandi stað
Jørðin var eitrað í Akkuleyu!
Mikudagin gjørdu vit ein spennandi bana í Akkuleyu, vit spældu at jørðin var eitrað. Børnini hugnaðu sær óført, ímeðan tónleikurin spældi í bakgrundini. Tá ið børnini komu til tað grønu máttuna á gólvunum, gjørdi tey ymiskar rørslur. Millum annað bóltaðu tey rút, rulla runt, gingu á hondunum, spældu Spiderman og mangt annað. Hetta dámdu børnunum ordiliga væl, tey skundaði sær runt á bananum […]
Vika 8 – Tøving
Næstu tíðina er tøving á skránni í Smæruni. Ullin – bæði vát og turr, sápuvatnið og hitin á vatninum geva barninum sera nógvar sansaupplivingar, so hetta er nakað, ið vit meta, gevur barninum nógva gleði við at vera skapandi og forvitin.
Betri vinir
Í dag hava vit haft bamsufund saman við nøkrum børnum um hesa myndatalvu. Vit tosaði um, at hava dirvið at siga frá um vit ikki tíma ella vilja eitthvørt. Tildømis sum gentan á myndatalvuni, sum ikki altíð tímur at vera hundurin í spælinum. . Vit tosaði um at lurta eftir hvørjum øðrum og virða hvønn annan. Til seinast spældu vit […]
Betri Vinir
Vit hava avgjørt at hava “Betri Vinir” einaferð um vikuna tvs fríggjardagar. Vit eru komin til lektión 4. Evnið í dag ( t. 8/2-19) var Tolsemið og Umsorgan. Vit brúka nógv planchurnar í Betri Vinir kuffertinum, somuleiðis sang og spæl úr massaguheftinum “Man happar ikki tann mann nertur við”. Onkuntið verður stóra bamsuhánddukkan nýtt. Við tað, […]
Vika 5 – Litlæra og máling
Vit fylgja endamálsorðingini hesa vikuna, við at mála og læra um litir. Vit byrja vikuna eitt sindur øðrvísi, so vit kunnu njóta kavan og ta serligu sansauppliving, ið fæst við at nerta við og smakka uppá hann. Ístaðin fyri máling, nýttu vit tí fruktlitir til hetta endamálið. Máli- og teknimyndir eru frá týsdegnum og hósdegnum […]
Vika 4 – Børnini prýða stovu teirra
Børnini í Sóljuni hava hesa vikuna, við hjáp frá teimum vaksnu, havt kreativt virksemi, har skýggj, sól, hálvmánar, fantasifuglar hava verið á skránni. At enda gjørdu tey eisini ælabogar. Stovan er prýtt við øllum tí, tey hava gjørt. Børnini hava verið sera motiveraði. Við hesum virksemi hava tey styrkt um fínmotorik, at verða betri til […]


c: text/html

text:
Mikudagin gjørdu vit ein spennandi bana í Akkuleyu, vit spældu at jørðin var eitrað. Børnini hugnaðu sær óført, ímeðan tónleikurin spældi í bakgrundini. Tá ið børnini komu til tað grønu máttuna á gólvunum, gjørdi tey ymiskar rørslur. Millum annað bóltaðu tey rút, rulla runt, gingu á hondunum, spældu Spiderman og mangt annað. Hetta dámdu børnunum ordiliga væl, tey skundaði sær runt á bananum fyri at gera eina nýggja rørslu. Vit tímdu ikki at bróta banan, so vit ótu í kaffustovuni. Tað hildu børnini vera ordiliga stuttlitgt.
Ein stuttlig og ikki minst mennandi løta.

robotstxt: allowed

filter: keep


text:
Pausa ein limaskap:
Tá tú ynskir at pausa tín limaksap, kanst tú pausa haldið í upp
til 4 mánar í senn. Ein pasua kann td. vera frá 1.august til
1.oktobur. Hesar 2 mánarnar skal so ikki gjaldast fyri limaskap.
Men tað kostar 99 kr. at halda eina pausu. Hetta er eitt
eingangs gjald.
Um tú t.d pausar tín limaskap mitt í einum mána og tú hevur goldið
fyri fyri henda mánan, geva vit tær pengarnar aftur á tína konto
hjá okkum frá tí datonum pausan er gjørd og til tann síðsta dagin í
mánanum, so tú noyðist ikki at pausa títt hald áðrenn tann fyrsta í
einum mána, tá tú altíð fært "rest"gjaldid aftur.
Fyri at taka eina pausu kanst tú antin send okkum ein email til info@vaelvera.fo ella koma ein
túr forbí sentrið. Tú kanst ikki pausa títt hald yvir telefon.
At pausa ein limaksap kann vera sera hent, um ein eitt tíðarskeið
ikki hevur tíð ella møguleika fyri at trena.


text:
Nú er tað einaferð sum so mangan ein kongur. Hann eigur tvær døtur, sum hvør er misháttari og ódámligari enn onnur. Men so eigur hann eina triðju dóttur. Hon er vøkur og blíð afturfyri, sum tann skærasta summarsól. Og sum rímiligt var: Bæði kongur og øll hovfólkini vóru so góð við hana, at tey kundu ikki síggja av henni.
So eina náttina nú droymir tann vakra kongsdóttirin um eitt gullhálsband, sum tykist henni so vakurt, at hon heldur seg ikki kunna liva uttan tað. Men av tí, hon fær tað ikki, verður hon so døpur í huga og sorgarbundin, at tað fæst ikki orð av henni.
Kongur spyr nú, hvat ið bagir. Hon sigur, hvussu vorðið er. “Stúr ikki, dóttir mín,” sigur kongur, “kanska eg kann hjálpa.”
Hann letur nú klippa ein krans so vorðnan sum gullkransin, dóttirin hevur sætt í dreyminum, kallar allar gullsmiðir í ríkinum saman og áleggur teimum at smíða kransin, bæði væl og virðiliga. Jú, teir fara undir arbeiðið, smíða av einlistum. Tá ið liðugt er, bera teir fram fyri kongsdóttrina. Har eru nógvir, dýrir og vakrir gullkransar, smiðirnir hava gjørt. Summum hyggur hon at, blakar so frá sær; øðrum gitir hon ikki hyggja at. Nei, hetta dugdi ikki; tað var so eiðasørt.
Men nú er tað ein dagin, hon er burtur á skóginum, sær hon eina hvítabjørn har millum trøini. Og hvat sær kongsdóttirin? At bjørnin hevur gullhálsbandið, hon droymdi um, millum labbarnar at spæla við.
“Góðan dag, bjørn,” sigur kongsdóttirin, “vil tú selja mær gullhálsbandið?”
“Góðan dag, genta,” svarar hvítabjørnin, “nei, hálsbandið fær tú ikki fyri pengar, men kann eg eiga teg, skal tú eiga hálsbandið.”
Kongsdóttirin helt seg ikki kunna liva, uttan hon fekk gullhálsbandið, so tað kundi gera tað sama, hvar hon kom at vera, og hvat hon kom at gera, um bara hon fekk hálsbandið. Tey einast nú um, at hon skal fáa hálsbandið, og bjørnin skal so koma at heinta hana um tríggjar dagar.
Tá ið hon kemur heim til kongsgarðin, eru øll glað yvir, at tann vakra kongsdóttirin hevur fingið lívshugin aftur. Og kongur helt, tað mundi bera til at verja dóttrina móti eini neyðar hvítabjørn. Triðja dagin setir hann dastið av heri sínum runt um slottið at verja.
Men tá ið hvítabjørnin kom, kundi eingin forða henni, hvørki eldur ella stál beit á, og hon fór ótálmað gjøgnum manngarðarnar inn á kongstúnið. Teir hermenn, ið høvdu øvað sær ímóti henni, lógu deyðir.
Nú var verri vorðið, helt kongur. Men tað bar ikki til, at lata bjørnina drepa fleiri hermenn, so hann leiðir elstu dóttur sína út til bjørnina. Hon setir hana á bakið og fer av stað við henni. Tá ið tey eru komin nakað langt, spyr bjørnin:
“Hevur tú sitið bleytari, hevur tú sætt víðari?”
“Ja, í móðurfangi var mjúkari, í faðirs garði sá eg víðari,” svaraði kongsdóttirin.
“Ja, so er tú ikki tann rætta. Far heim aftur,” segði bjørnin og setti gentuna av sær.
Triðja dagin eftir kom bjørnin aftur. Tað gekk í sama navn. Hon breyt seg gjøgnum manngarðarnar, og rúgvur av hermonnum lótu lív, har hon herjaði á. Aftur ógvast kongur yvir mannfallið og sendir næstelstu dóttrina út til bjørnina. Hon tekur hana á bakið og fer av stað við henni. Tá ið tey hava gingið langt og longri enn langt, spyr bjørnin:
“Hevur tú sætt víðari, hevur tú sitið bleytari?”
“Ja, longri sá eg í faðirs garði, bleytari sat eg á móðurfangi,” segði kongsdóttirin.
“So er tú ikki tann rætta,” sigur bjørnin, “far heim aftur!” Hon setir hana av.
Triðju ferð, bjørnin kom í kongsgarðin, setti herurin seg enn meir til mótverju. Enn fleir hermenn lótu lív, tí bjørnini beit einki á, hon sló hermenninar niður, so teir lógu í dungum á vøllinum.
Kongurin mátti biðja og bøna hana ikki at drepa meir. Og so mátti hann senda sína síðstu dóttur av garði. Bjørnin tekur hana á bakið og fer av stað við henni. Tá ið tey hava gingið langt og meira enn langt, sigur bjørnin við gentuna:
“Hevur tú nakrantíð sitið mjúkari og nakrantíð sætt víðari?”
“Nei, aldri,” svarar kongsdóttirin.
“Ja, so er tú tann rætta,” sigur bjørnin og fer longur fram á vegin við henni.
Langt um leingi koma tey til eitt slott, sum er so stórt og glæsiligt, at slottið, faðir hennara býr í, er bert sum ein vesalakroysa móti tí. Her skuldi hon búgva, her skuldi hon hava alt, ið lívið lysti, og ikki skuldi hon hava annað at gera enn at ansa eldinum, so hann aldri kólnaði út.
Bjørnin var burtur um dagin, men um náttina var hon hjá henni, og tá var hon menniskja.
Hetta gongur alt í besta lagi í trý ár. Hvørt ár fekk hon eitt barn. Men tey tekur hann frá henni, so skjótt tey eru fødd. Hetta fellur kongsdóttrini tungt, sum vera man; hon verður tigandi og stúrin, leingist burtur, og biður um at sleppa heim at vitja foreldrini.
“Jú,” sigur bjørnin, “tú skal sleppa heim at vitja; men eitt skal tú lova: Lurta eftir faðir tínum, men ger ikki tað, sum móðir tín biður teg.”
Hetta lovaði gentan. Og so slapp hon heim. Nú eina ferð, hon er einsamøll saman við foreldrum sínum og hevur sagt teimum, hvussu hon hevur tað, gav móðirin henni eitt ljós og segði við hana: “Maðurin er bert hjá tær í myrkri og noktar tær ljós, tú veit ikki enn, hvussu hann er vorðin. Tak hetta ljósið, tendra tað, og hygg at honum; so sær tú, hvussu hann er.”
Men tann gamli kongurin bað hana ikki gera tað, tí tað kom at vera henni til skaða og ikki til gagn.
Men hvussu nú var og ikki, ljósastubban fekk hon av stað við sær. Tað fyrsta, hon ger, tá ið hon kemur heim, og maðurin er sovnaður um kvøldið, er, at hon tendrar ljósið og hyggur at honum. Tá sá hon, at hann var so vakur, at aldri á ævini hevði hon sætt so vakran mann. Hon varð standandi við ljósinum í hondini og hugdi at honum. Meðan hon nú stendur og hyggur, dryppar ein dropi úr ljósinum niður á pannuna á honum. Hann vaknar.
“Hvat hevur tú gjørt?” spyr hann hana, “nú gjørdi tú feigdina um teg. Hetta verður vanlagnan bæði fyri teg og meg. Nú var bert ein mánaður eftir. Hevði tú hildið á so leingi, vóru vit bjargað. Tí tað er ein gandakelling, sum hevur gjørt, at eg má vera ein hvítabjørn um dagin. Nú eru vit atskild bæði. Eg má fara til gandakellingina og taka hana til konu.”
Kongsdóttirin græt og illa læt. Men hann mátti fara, og hann fór. Hon bað sleppa sær við. Nei, tað bar ikki til, segði hann. Í tí hann brá sær í bjarnarlíki og fór av stað, greip hon við báðum hondum í ullina og kom sær á ryggin á bjørnini.
So hildu tey av stað. Tað var ikki eiti á ferð, bjørnin hevði, tey ruku yvir dalar og fjøll, gjøgnum líðir og brattar skorar. Stórir skógir vóru á vegnum, so kongsdóttirin skurslaði hendurnar til blóðis móti trøunum, tornirnir krøktu í klæðini og skræddu tey. Endin var tann, at hon var so móð, at hon misti takið og datt av, visti ikki til sín meir. Har lá hon so, meðan hvítabjørnin rann sína leið, sum einki skuldi verið.
Tá ið kongsdóttirin langt um leingi fekk vitið aftur, var hon í einum stórum skógi. Tað var einki annað at gera enn at fara aftur til gongu. Men hon visti ikki, hvar hon gekk. Langt um leingi kom hon til eitt lítið hús og fór inn. Har búgva tvey konufólk, ein gomul kona og ein smágenta.
Kongsdóttirin spyr, um tær hava sætt bjørnina Valimann kong koma henda vegin.
Jú, tær høvdu sætt hann. “Tú er kanska tann, hann skuldi hava?” spyr konan, “men hann fór við slíkari ferð, at tú fær hann ikki aftur,” søgdu tær.
Smágentan gekk og spældi um gólvið við einum gullsaksi, klipti út í luftina rundan um seg. Og hvørja ferð, hon klipti, kom tað vakrasta silkiklæði, nakar hevur sætt. Bara gentan klipti, kom so nógv klæði, hon vildi hava. Hetta var ikki eiti á saksur. Har, sum hann var, nýtti aldri klæði at tróta.
Nú sigur smágentan: “Henda konan, sum skal elta bjørnina Valimann kong, fær mangan tungan. Hon hevði havt henda saksin meira fyri neyðini enn eg til at klippa sær klæði við á ferðini.” Og hon bað ta gomlu konuna sleppa sær at geva tí fremmandu konuni saksin. Jú, tað kundi hon.
Kongsdóttirin fer nú aftur til gongu gjøgnum skógin, sum aldri tykist fáa enda, Hon gongur dagin at kvøldi og náttina við. Morgunin eftir kemur hon aftur til eitt lítið hús. Har býr eisini ein gomul kona og ein smágenta.
“Góðan dag,” sigur kongsdóttirin, “hava tit sætt bjørnina Valimann kong koma henda vegin?”
“Var tað kanska tú, ið skuldi hava hann?” spyr tann gamla konan.
“Ja, tað var tað,” segði kongsdóttirin.
Jú, tær sóu hann koma henda vegin, “men tað var sovorðin ferð á honum, at tú fær hann ikki aftur,” søgdu tær.
Smágentan gekk á gólvinum og spældi sær við eina fløsku, sum hon stoytti og stoytti úr, so tað var eingin endi á; hon varð aldri tóm. Hatta var ikki eiti á fløska. Har, sum hon var, nýttist ikki drekka at tróta.
Nú sigur smágentan: “Henda neyðar kona, sum skal elta bjørnina Valimann kong, fær mangan ringan. Hon hevði havt hesa fløskuna meira fyri neyðini enn eg, tí tostleitt verður mangan.” Og hon bað ta gomlu konuna sleppa sær at geva tí fremmandu konuni fløskuna. Tað slapp hon.
Kongsdóttirin fær nú fløskuna og fer aftur til gongu. Hon gongur dagin at kvøldi og náttina við, alsamt gjøgnum sama skógin. Triðja morgunin kemur hon til eitt lítið hús. Eisini har býr ein gomul kona við einari lítlari smágentu.
“Góðan dag,” sigur kongsdóttirin.
“Góðan dag,” svarar konan.
“Hava tit sætt bjørn Valimann kong koma henda vegin?” spyr hon.
“Var tað kanska tú, sum skuldi hava hann?” spyr konan. “Tað var eg,” sigur kongsdóttirin.
Jú, tær høvdu sætt hann koma framvið. “Men tað var sovorðin ferð á honum, at tú sær ikki halaferðina av honum,” segði tann gamla konan.
Smágentan gekk á gólvinum og spældi sær við ein borðdúk. Hvørja ferð, hon breiddi hann út og segði við hann – “Dúkur, ger búgvið borð!” so var hann avtakin við øllum góðgæti beinanvegin. Tað var ikki eiti á dúkur, tann. Har hann var, nýttist ikki mattrot at vera.
Nú sigur smágentan: “Á tann neyðar kona, sum skal elta bjørn Valimann kong, hon fær tað mangan svangligt. Betri brúk hevði hon havt fyri hesum dúkinum enn eg.” Hon bað ta gomlu konuna sleppa sær at geva tí fremmandu hann. Tað slapp hon.
Kongsdóttirin fær nú dúkin, takkar fyri seg og fer aftur til gongu. Hon gongur og gongur langt og longri enn langt alsamt gjøgnum tann sama, myrka skógin. Morgunin eftir kemur hon til eitt tvørfelli, sum byrgir leiðina fyri henni. Tað er so bratt, so høgt og so langt, at hon sær ongan enda á. Har er eitt lítið hús. Hon fer inn og spyr:
“Hava tit sætt bjørn Valimann kong komið henda vegin?”
“Tað var kanska tú, sum skuldi hava hann?” heldur konan.
“Tað var eg,” sigur kongsdóttirin.
“Jú, bjørn Valimann kongur kom henda vegin. Hann fór upp gjøgnum fjallið fyri trimum døgum síðani. Men upp á fjallið her sleppur einki uttan tað, sum fljúgvandi er,” sigur hon.
Í hesum húsinum var hópur av smábørnum. Øll hingu tey í skjúrtinum hjá mammu síni og grótu eftir mati. Konan setti eina grýtu út á eldin við smásteinum í løgnum.
“Hví setir tú grót útá at kóka?” spyr kongsdóttirin.
“Tí vit eru so fátøk,” svarar konan, “at vit hava hvørki klæðir ella mat. Tað er so tungt at hoyra børnini gráta alla tíðina. Men tá ið eg seti smásteinarnar útá og sigi, tað er eplir, bíðið nú til tey eru kókað! So tiga tey eina løtu.”
Kongsdóttirin tók nú dúkin, breiddi hann út og segði: “Dúkur, ger búgvið borð!” Síðani tók hon fløskuna, sum aldri varð tóm, og skonkti. Og skjótt ótu øll børnini seg mett og drukku seg ótyst. Tá var frøi á teimum. Síðani tók kongsdóttirin gullsaksin og klipti so nógv klæði úr luftini, at tað var meira enn nóg mikið bæði til konuna og øll børnini.
Tá sigur konan í húsinum við kongadóttrina: “Nú hevur tú gjørt so væl móti okkum øllum, at nú mugu vit afturfyri hjálpa tær tað sindrið, vit kunna, so tú kann sleppa upp á fjallið. Maður mín er av bestu smiðum. Nú bíðar tú her, til hann kemur heim. So skal hann smíða tær jarnkløur at seta upp á hendur og føtur. Tá man tú kunna kljúgva upp fjallasíðuna.”
Beint, smiðurin kemur heim, fer hann undir at smíða jarnklørnar. Annan morgunin eru tær lidnar. Kongsdóttirin letur tær upp á seg, sigur farvæl, og tekur at kljúgva upp á fjallið. Tungliga gongur. Ilt er at fáa fótafesti. Men klørnar hjálpa, hon fær tær í rivur og knastar uppeftir. Men møðin sígur á; veikari og veikari kennir hon seg, armarnir stívna av møði, og rætt sum hon missir mótið og skal lata seg detta oman, er hon á eggini og sleppur uppá.
Tá sær hon fyri sær eina ovurstóra fjallafløtu: so slætt, so slætt, alt tað eygað sá. Har stóðu teir vakrastu akrar og aldaðu í lotinum, og fenaður lá á biti í síðum, grønum grasi. Á miðj-ari fløtuni stendur eitt stásisligt slott, og uttan um er avtakið av arbeiðsfólki, sum hvørt stríðist við sínum og tykist hava nógv um at vera.
Kongsdóttirin gongur at slottinum. Tá ið hon kemur til arbeiðsfólkið, spyr hon, hvat ið er á vási - hví tey kýta seg so øll somul.
Jú, søgdu tey, her búði tann gandakellingin, sum hevði gandað Valimann kong, so hann noyddist ganga í bjarnarlíki. Um tríggjar dagar skuldi hon hava brúdleyp við honum.
Kongsdóttirin spurdi tá, um tað mundi ikki borið til at fingið nøkur orð á gandakellingina. Nei, tað hildu arbeiðsfólkini, hon fekk ikki.
Kongsdóttirin setir seg nú undir eitt vindeyga at klippa í luftina við gullsaksinum, so tað vakrasta silkiklæði, nakar hevur sætt, dettur niður rundan um hana.
Tá ið gandakellingin sær hetta, kemur hon út og biður selja sær saksin, “hetta hevði verið eitt hent ting hjá mær. Alt tað, skraddararnir seyma, munar einki, tí tey eru so nógv, sum klæði skulu hava,” sigur hon.
“Saksurin er ikki falur fyri pengar,” sigur kongsdóttirin við gandakellingina, “men sleppi eg at sova hjá unnasta tínum í nátt, so skal tú fáa hann.”
Tað vildi gandakellingin, “men sjálv skal eg fáa hann at sova, og sjálv skal eg vekja hann aftur,” sigur hon.
Tá ið Valimann kongur fer til songar um kvøldið, gevur gandakellingin honum ein svøvndrykk, so hann sovnar so fast, at alt tað kongsdóttirin roynir, fær hon hann ikki at vakna, tað batti einki, hvussu hon rópti og græt.
Næsta dagin fer kongsdóttirin undir aftur sama vindeygað og setir seg at skeinkja úr fløskuni, sum ongantíð kundi verða tóm. Tað rann sum áarfossur úr henni, bæði mjøður og vín.
Tá ið gandakellingin hetta sær, kemur hon út og biður selja sær fløskuna, “hetta hevði verið vorðið sum ting hjá mær. Alt tað, bryggjararnir bryggja, munar einki, tí tey eru so nógv, ið drekka skulu,” sigur hon.
“Fløskan er ikki fal fyri pengar,” sigur kongsdóttirin, “men sleppi eg at sova hjá unnasta tínum í nátt, so skal tú fáa hana.”
Tað vildi gandakellingin, “men sjálv skal eg fáa hann at sova, og sjálv skal eg vekja hann,” sigur hon.
Tá ið Valimann kongur leggur seg um kvøldið, gevur gandakellingin honum aftur ein svøvndrykk, so hann sovnar í løtuni, og alt tað, kongsdóttirin rópar og grætur, nyttar einki, hann kvaklast ikki við. Í tí skili gongur eisini onnur náttin, hon fær einki orð sagt við hann.
Men hesa náttina arbeiðir ein maður í rúminum hinu megin bróstið. Hann hoyrir grátin og varnast, hvussu vorðið, ið er; sigur so Valimann kongi alt um morgunin.
Triðja dagin setir kongsdóttirin seg aftur undir vindeygað, tekur dúkin, breiðir á túnið framman fyri sær og sigur:
“Dúkur, ger búgvið borð!” Og alt í einum er rokað av tí leskiligasta mati, ið hugsast kann.
Tá ið gandakellingin hetta sær, kemur hon út og biður selja sær dúkin, “hatta hevði verið hent ting hjá mær at havt, tað munar einki, vit royna at kóka og baka, tí munnarnir eru ov nógvir, sum mettast skulu,” sigur hon.
“Fyri pengar er dúkurin ikki falur, men sleppi eg at sova hjá unnasta tínum í nátt, skal tú fáa hann.”
Tað vildi gandakellingin, “men sjálv skal eg fáa hann at sova, og sjálv skal eg vekja hann aftur,” sigur hon.
Tá ið Valimann kongur hevði lagt seg um kvøldið, kom gandakellingin aftur við svøvndrykkinum at geva honum. Tá ansaði hann sær, lætst at sova. Hon trúði honum ikki, tók eina nál og stakk gjøgnum armin á honum. Illa sveið, men hann vikaðist ikki. So helt hon hann sova nóg væl og fór. Kongsdóttirin slapp so inn til hansara.
Tá var hann vakin. So er alt gleði og gaman. Nú var bara at gera av við gandakellingina, so var vunnið. Tey leggja upp ráð um hetta og gera av at stoyta gandakellingina oman. Tað er soleiðis vorðið har uppi á fjallinum, at vegurin, brúðarfylgið skal ríða eftir, liggur um eina djúpa gjógv, sum gongur inn í fjallafløtuna. Skikkur er, at brúðurin ríður fyrst í fylginum. Um náttina fær bjørn Valimann kongur træsmiðirnar at løsta undirsløgini undir brúnni, sum liggur um gjónna.
Morgunin kemur. Alt fólk er tíðliga á fótum, letur seg í veitsluklæðir. Nú skal brúdleypið standa. Ríðingarossini verða leidd fram á borgartúnið. Brúðurin og allar hinar ganda-kellingarnar seta seg í saðlarnar. Tær skulu ríða fremstar. Allur hesin mikli brúðarskari skipar seg. So verður farið av stað. Einans kongsdóttirin sleppur ikki við. Hon er ikki boðin í brúdleypið.
Ája, brúðurin og allar hennara brúðkonur koma stásiliga sporandi. Tá ið tær eru komnar út á miðja gjónna, er eitt ræðuligt brak. Tað er brúgvin, ið brotnar og hvørvir í gjónni og allar gandakellingarnar við henni. Hetta var teirra endi.
Men frá brúdleypsfólkinum reistist eitt gleðiróp so sterkt, at tað hoyrdist um alla fjallafløtuna. Valimann kongur og alt brúdleypsfólkið vendi nú heim aftur til kongsdóttrina, sum sat á vegjaðaranum og bíðaði. Síðani fóru øll inn á slottið hjá gandakellingini, tóku við sær alt tað gull og silvur, tey kundu bera. Haðani fara tey heim til hansara land. Har skuldi tað rætta brúdleypið standa.
Men á vegnum heim var Valimann kongur inni í húsunum, kongadóttirin hevði vitjað á leiðini, og tók tær tríggjar smágenturnar við sær; tí tær vóru børnini, hann hevði tikið frá henni, tá ið tey vóru fødd, so gandakellingin skuldi ikki fáa hendur á tey. Hann hevði sett tey eftir leiðini, so tær kundu hjálpa mammu síni, tá ið tann tíð kom.
Tað var nú drukkið brúdleyp heima á slottinum hjá Valimann kongi og tað bæði væl og leingi.
Úr bókini ”Ævintýr 2”. Heðin Brú týddi. Føroya lærarafelag gav út í 1964.
Upprunaheiti: ”Kvitbjørn kong Valdemon””. Norsk folkedikting (Eventyr I), Det norske samlaget, Oslo.


text:
Kristni 8 er grundbók í kristni til 8. flokk. Næmingabókini hevur 16 kapitlar við ymiskum evnum. Byrjað verður...
Lærarabókin til Kristni 8 er ætlað sum eyka tilfar til læraran. Í lærarabókini til áttanda flokk er faktatekst...
Vælkomin til heimasíðuna til Kristni 8. Hendan heimasíðan er ein tilfarsgrunnur til Kristni 8. Her kanst tú hyggja í og lesa næmingabókina og lærarabókina til Kristni 8. Tú kanst lurta eftir næmingabókini, og hyggja eftir øllum føroysku málningunum, sum eru í næmingabókini.
Eyka uppgávur, sum kunnu brúkast sum ískoytis tilfar, umframt frymlar til ymiskar uppgávur í næmingabókini finnur tú eisini á heimasíðuni. Annað eykatilfar er at finna undir hvørjum kapitli sær. Umvegis heimasíðuna er møguleiki at heinta námsætlanina fyri Kristnikunnleika og átrúnað.


text:
Í mai 1951 lýsti Føroya Arbeiðarafelag, sum Havnar Arbeiðsmannafelag var partur av, aðalverkfall.
Felagið hevði í mars kravt at fáa arbeiðslønirnar upp á 5,40 kr. um tíman, og at konufólkalønir skuldu ikki vera lægri enn 1 krónu enn mannfólkalønirnar. Arbeiðgevararnir kravdu at lækka lønina.
Á midnátt 8. mai varð arbeiðssteðgurin lýstur. Aðalverkfallið stóð við til 20. mai, tá flestu arbeiðsmannafeløg á bygd tóku undir við einum semingsuppskoti og fóru aftur til arbeiðis. Men havnarmenn noktaðu og hildu fram við verkfallinum.
Havnin varð nú at kalla avbyrgd, og støðan var lík krígsstøðu. Arbeiðsmenn fóru inn at Elekstrisitetsverkið í Gundadali og tóku streymin, og tá politiið skuldi seta streymin til aftur, sleptu arbeiðsmenn luftini úr politibilinum.
Fútin var so óttafullur um støðuna, at hann tók stig til at skipa borgaravernd í býnum, har allir vaksnir menn kundu tekna seg at hjálpa løgregluni. Teir vandu til vápnaðan samanbrest í Klubbagarðinum.
Gjøgnumbrotið í spentu støðuni var, at Havnar Handverksmeistarafelag beyð arbeiðsmonnunum 20 oyru meira í løn um tíman, fingu teir arbeiðsfrið, streymin aftur og samferðsluna í rættlag.
Arbeiðsmenninir í Havn tóku á fundi undir við hesum uppskoti og endaðu verkfallið 29. mai.


text:
Í sambandi við nýggju heimasíðuna hjá Betri Stuðulsgrunninum eru nýggir filmar framleiddir, sum lýsa stuðulsverkætlanir hjá grunninum. Ein av filmunum er við Hans Falkvard Hansen, sum bleiv bjargaður av hjartastartara í 2014, tá hann fekk hjartasteðg á veg til Skopunar.
Í 2018 lat Betri Stuðulsgrunnurin 35 hjartastartarar til allar vøllir og hallir kring landið. Endamálið hjá Betri Stuðulsgrunninum er at virka samfelagnum at gagni gjøgnum stuðulsavtalur.
Á heimasíðuni kann søkjast um stuðul til virksemi, ið er skaðafyribyrgjandi, sjúkufyribyrgjandi og tryggleikaskapandi. Í ávísum førum verður eisini latið til annað samfelagsgagnligt endamál.
Umframt møguleikan at senda stuðulsumsókn, verður eisini møguleiki at tilnevna vælgerandi endamál, ið fólk meta hava stuðul uppibornan.
Sí meira á nýggju heimasíðuni www.betristudul.fo.
- Betri


text:
Herfyri valdi man at halda uppat við samstarvinum við íslendska bróstkrabbalæknan Kristian Skúli. Hetta hóvaðu mongum illa. M.a mær. Hann var jú kosin at verða besti bróstkrabbalækni i Evropa. Men har var onki at gera. Læknafakliga tilráðingin á landssjúkrahúsinum segði, at hetta mátti halda uppat, tí at øll bróstkrabbaviðgerð skuldi nú savnast á sjúkrahúsið í Danmark.
Landsstýriskvinnan lurtaði eftir fakkunnleikanum, og gjørdi sum rátt var til.
Tá hetta varð gjørt, varð av mótstøðufólkið okkara skotið okkum í skógvarnar, at bara tað var nóg danskt, so var Tjóðveldi nøkt.
Men so gongur ein tíð.
So kemur ein donsk milliardafyritøka Novo-Nordisk-Fonden (NNF) inn á gólvið hjá Heilsumálaráðnum (HIMR) og bjóðar teimum nógvar pengar til diabetisviðgerð. Men treytin er, at føroyska heilsuverkið brúkar fyritøkuna, og at NNF afturfyri fær ein lim í leiðsluni fyri Diabetisviðgerð í Føroyum.
So, hvat er nú til ráða at taka. Medisinalídnaðurin er rættiliga pengasterkur og hevur stór áhugamál í at stýra heilsuverkinum. Ikki bara í Føroyum, men allastaðni.
Ikki tí, í Føroyum hava vit eina vælvirkandi diabetisviðgerð; men tað kann sikkurt heilt víst blíva betri. So hví siga nei-takk. Alt er jú til sølu fyri tann rætta prísin, siga tey. Men hetta snýr seg altso eisini um tað prinsipiella, um man skal lata privatar fyritøkur koma inn í leiðsluna í føroyska heilsuverkinum.
Hetta prinsippið – saman við avmarkaðari orku í Heilsumálaráðnum fær ráðið at svara NNF aftur, at tey ikki ”…på nuværende tidspunkt vil arbejde videre med forslaget…”
Tá ið hetta svarið gert alment, verður skotið Tjóðveldi í skógvarnar, at bara tí, at tað er danskt, so fer Tjóðveldi uppá bakbeinini.
Nei, ikki er tað nemt. Motiv fær man so altíð skotið í skógvarnar. Óansæð.
Kaj Leo Holm Johannesen, fyrrverandi løgmaður fyri Sambandi og John Johannessen, fyrrverandi heilsumálaráðharri fyri Javnaðarflokkin kritisera avgerðina og mátan, tað varð svarað fyritøkuni. Hetta kemur fram í skriving teirra á facebook.
Skilji báðar, sum at teir heilt víst harmast um fyrivarni frá HIMR, og um, at man hevur lagt málið á ís.
Slík harmaljóð kunnu illa tulkast sum annað, enn at teir báðir høvdu takkað ja, um teir enn sótu við valdið. Og tað undrar meg.
Um man skal siga ja-takk til NNF, við teirri treyt, at tey fáa umboð í leiðsluni fyri Diabetis í Føroyum, so hevur man brotið við eitt prinsipp.
Og sigur man ja har, hví so ikki siga ja á øðrum økjum við. T.d ja-takk til fyritøku, sum ger medisin til sálarsjúk, um tann fyritøkan bjóðaði okkum pengar, og afturfyri fekk eitt umboð í leiðsluna fyri psykiatriska depilin.
Og ja-takk til fyritøkuna, sum ger medisin fyri kolesterol, um hon afturfyri fekk umboð í leiðsluna fyri hjartasjúkur, osfr.
Skilji, at ávísir yvirlæknar í Føroyum hava kritiserað avgerðina hjá landsstýriskvinnuni. Onkur lækni er tíverri enntá komin við kritikki um politisk motiv. Men kemur hesin við fakligum grundgevingum fyri, hví, tað er skilagott at lata privatum innivist í leiðsluna í føroyska heilsuverkinum, so lurti eg.
Hvussu er og ikki: Eg vóni, at fakkunnleikin kemur inn á banan og viðgerð, um tað er, og hví tað er skilagott at lata NNF koma inn í leiðlsuna í føroyska heilsuverkinum.
Her er ongin orsøk hjá einum leikfólki at verða katagoriskt ímóti, men kanska tey, sum anfekta avgerðina hjá HIMR, kunnu koma við sínum ískoyti til kjakið. Ikki bara um mátan HIMR valdi at svara, men um tað prinsipiella, um man skal flyta seg frá fakligari leiðslu til eisini at lata privatum innivist í føroyska heilsuverkinum – afturfyri pengar, væl at merkja.
Tað er heilt víst eitt kjak vit hava fyri neyðini, um vit skulu flyta okkum á hesum sera prinsipiella økinum.
Og serliga nú, tað er lagt eitt ávíst trýst frá nógvum síðum – frá høgru og vinstru og enntá frá læknum – á landsstýriskvinnuna um at loyva NNF innivist í leiðsluna í føroyska heilsuverkinum.
Annita á Fríðriksmørt, tingkvinna fyri Tjóðveldi


text:
Sam J. Jones
Samuel Gerald Jones (føddur 12. august 1954), betri kendur sum Sam J. Jones er ein amerikanskur sjónleikari.
Hann er føddur í Chicago, Illinois, vaks upp í Sacramento, California. Hann fekk sítt prógv frá Mira Loma High School í Sacramento í 1972.
Í 1975, áðrenn hann byrjaði sína lívsleið sum sjónleikari, var hann nakin modell í einum Playgirl blaði, men undir einum øðrum navni, Andrew Cooper III.[1] Í 1979 spældi hann sín fyrsta leiklut við Bo Derek í einum romantiskum skemtifilmi við heitinum 10. Árið eftir fekk hann sín higartil kendasta leiklut sum Flash Gordon í 1980 filminum við sama heiti. Hann noyddist at lita hárið ljóst fyri at kunna spæla leiklutin. Filmurin fekk hampiliga sukse, hann innspældi fyri $27,1M í Norðuramerika, og $22m í Stórabretlandi - og tvífaldaði harvið sítt $20M búskett. Meiningin var at gera eina trilogi, men ein ósemja millum Jones og framleiðararnar av Flash Gordon gjørdi at hetta bleiv av ongum. Eftir at filmurin var vístur í biografunum, vóru nakinmyndirnar av Jones endurprintaðar í tíðarritinum Playgirl, og hesaferð stóð hansara veruliga navn saman við myndunum.
Síðan tá hevur hann spælt við í fleiri sjónvarpsrøðum og lágbúskett biograffilmum. Hann spældi leiklutin sum Chris Rorchek í Code Red (1981–1982). Hann hevði gestaleiklut í sjónvarpsrøðum sum The A-Team, Hunter og Riptide'.
Hann hevur spælt við í fleiri filmum ið fóru beinleiðis til videofilmar, t.d. My Chauffeur, Silent Assassins, Driving Force, Jane and the Lost City, American Tigers, Fist of Honor, One Man Force og White Force.
Í 1990-árunum spældi hann leiklutir í filmum sum In Gold We Trust, Enter the Shootfighter, Baja Run, Maximum Force, Hard Vice and Dead Sexy.
Í 2007 spældi hann gestaleiklutin sum fangin Krebb í upprunaligu sjónvarpsrøðini hjá Sci Fi Channel, Flash Gordon. Hann spældi eisini ein víðaðan cameo leiklut sum hann sjálvur við tí ljósa Flash Gordon hársniðinum í 2012 skemtifilminum, Ted.
Keldur[rætta | rætta wikitekst]
- ↑ books.google.com - Bók. Høvundur: Jack Lodge, heitið: Hollywood: Sixty Great Years (1930-1990) útgávuár: 1992, forlag: Barnes & Noble, New York, USA ISBN 1853750743, síða 572


text:
Arbeiðs- og hvílitíðir umborð
Føroysku reglurnar um hvílutíð sambært STCW-sáttmálanum frá 2010 hava verið í gildi síðan tíðliga í 2012. Kunngerðin er at finna her á heimasíðunum saman við kunngerðunum, sum seta millumtjóða MLC-sáttmálan í gildi umborð á føroyskum skipum.
Sjóvinnustýrið ásannar, at fleiri hættir eru at skráseta hvílutíðina umborð.
At hjálpa sjófólkunum at halda skil á hvílutíðaryvirlitinum hava fleiri skipafeløg sett talgilt forrit umborð. Umframt at rokna rætt, hjálpa eisini forritini sjófólkinum at leggja hvílutíðarskeið inn, sum eru sambært reglunum. Hetta vil so siga, at tá ið hvílutíðarreglurnar ikki eru hildnar av onkrum ávum, fær sjófólkið áminning um
a) at gera eini fráviksboð um, hví hetta er hent, og
b) at fáa nóg mikið av hvíld í tíðarskeiðinum aftaná.
Sjóvinnustýrið ásannar tó eisini, at ikki øll reiðarí eru tll reiðar at seta slíkt forrit umborð. Vit hava tískil gjørt uppskot til hvílutíðartalvu (í Excel), sum roknar og hjálpir sjófólkinum at halda skil á hvílutíðini sambært reglunum. Treytin er, at talvan verður fylt út neyvt sambært leiðbeiningini. Á henda hátt kann sleppast undan vanligu feilunum, ið standast av at talt verður skeivt saman.
Vit bjóða reiðaríunum at royna talvuna eitt avmarkað tíðarskeið og at geva okkum boð aftur um brúkaradygd og onnur viðkomandi ískoyti.
Oyðublað: Arbeiðstíð
Oyðublað - Roynd: - hvílitíðartalvur 2013
Kelda: fma.fo


text:
Sunnumorgunin 30. juni 2019 vóru fólk ymsa staðni kring landið varug við, at óvanligar aldur vóru at síggja, t.d. í Vági, Tórshavn og Kollafirði. Hetta fyribrigdi sýntist sum flóð og fjøra, men við sera stuttum millumbili, tí bert fáir minuttir vóru millum flóð og fjøru. Í Havn, har tað vanliga er sera lítil munur á flóð og fjøru, flutti vatnstøðan seg meiri enn ein metur og fløddi upp um keiina í Vágsbotni. Frásagnir eru um, at tá tað fjaraði, stóð onkur bátur á botni. Nógv filmsbrot vóru at síggja í miðlunum, eitt nú á Facebook, og eitt dømi er at síggja her.
Tað, sum hendi, var, at sonevndar grunnar aldur við langari aldulongd raktu eystursíðuna av Føroyum. Slíkar aldur verða eisini nevndar flóðaldur ella tsunami-aldur. Eitt av eyðkennunum við flóðaldum er, at aldulongdin er nógv størri enn botndýpið (harav navnið “grunnar aldur”) og at tað er botndýpið, sum er avgerðandi fyri, hvussu skjótt tær ferðast. Flóðaldur kunnu hava eina periodu (tíðarbil millum tveir alduryggir) úr fáum minuttum upp til ein tíma, og aldurnar, sum raktu Føroyar høvdu sostatt eina periodu í tí lægra endanum.
Flóðaldur hava oftast uppruna í jarðskjálvta ella øðrum ristingum (seismic tsunami). Harðir jarðskjálvtar kunnu elva til flóðaldur við longum periodum, meðan tað verður hildið, at har havbotnurin hellir nógv, kunnu skriður ella omanlop elva til flóðaldur við stuttum periodum. Sambært Lis Mortensen (náttúrulandafrøðingur á Jarðfeingi) vóru ongar seismiskar ristingar máldar í økinum millum Føroyar, Hetland og Noreg, sum kundu setast í samband við flóðalduna í Føroyum. Hinvegin kunnu skriður á havbotninum verða so veikar, at tær ikki verða máldar á seismografum. Tískil er tað ikki óhugsandi, at ein skriða er lopin í t.d. norsku hellingini, og at hendan hevur ført til flóðalduna, sum vit sóu her. Men við teimum upplýsingunum, sum vit hava, ber ikki til at vátta, at so er.
Ein annar møguleiki er, at flóðaldan var elvd av knappligum broytingum í veðrinum. Seinastu árini eru granskarar vorðnir meiri varugir við hetta slagið av flóðaldum, og tað er ávíst, at eitt nú ógvusligt toruveður kann skapa slíkar aldur. Tá toruveður ferðast yvir eitt havøki við júst somu ferð, sum flóðaldur á staðnum ferðast við, kann viðsveiggj (resonansur) taka seg upp og elva til flóðaldur. Hesar flóðaldurnar hava fingið heitið meteotsunami, t.v.s. flóðaldur við veðurfrøðiligum (meteorologiskum) uppruna. Hesin upprunin til flóðalduna er í samsvar við, at tað leygardagin 29. juni og sunnunáttina 30. juni var ógvusligur torusláttur í norðara parti av Norðsjónum (Mynd 1). Eisini eru frágreiðingar úr Noregi um flóðaldur, sum raktu norsku strondina leygardagin, og kunnu hesar sostatt eisini stava frá sama fyribrigdi í Norðsjónum.
Sum áður nevnt, sóu vit í Føroyum flóðaldur sunnumorgunin, men fráboðan er eisini um aldur á Skálafjørðinum seint leygarkvøldið 29. juni. Mynd 2 vísir vatnstøðumátingar hjá Landsverki yvir eitt tíðarskeið upp á eina viku, og tær vísa, at órógv var í vatnstøðuni leygardagin 29. juni og serliga sunnumorgunin 30. juni. Aldurnar, sum raktu Føroyar, høvdu eina periodu upp á umleið 10 minuttir. Um vit ganga út frá, at tær stavaðu frá Norðsjónum, har botndýpið er umleið 100 m, so ber til at rokna út, at ferðin, sum aldurnar ferðaðust við, var umleið 30-35 m/s, at aldulongdin var einar 15-20 km, og at tað tók einar 4-5 tímar hjá hvørjari aldu at ferðast úr Norðsjónum til Føroyar. Hetta er ein lutfalsliga lág ferð og stutt alda samanborið við flóðaldur av seismiskum uppruna, t.d. oyðileggjandi alduna sum rakti Landsynningsasia á jólum í 2004.
Meiri er at lesa (á enskum) um flóðaldur við veðurfrøðiligum uppruna her:
NOAA. What is a meteotsunami? National Ocean Service website,
https://oceanservice.noaa.gov/facts/meteotsunami.html, 07/23/18.
An Examination of the June 2013 East Coast Meteotsunami Captured By NOAA Observing Systems.
NOAA Technical Report NOS CO-OPS 079.
https://tidesandcurrents.noaa.gov/publications/NOS_COOPS_079.pdf (sí t.d. mynd 1 í hesum skjali).
Karin Margretha H. Larsen og Sólvá K. Eliasen


text:
Seinnapartin í gjár fekk Dagtilhaldið á Heiminum við Vágna eina heilt serliga vitjan. Kristian Skorheim, sum einans er 11 dagar gamal, var boðin til seinnpartskaffi saman við mammu og pápa sínum, Vígdis og Jógvan Skorheim, tí ein heilt serlig gáva bíðaði Kristiani.
Tað var ikki ein sørt rørdur borgarstjóri, sum í gjár saman við konu síni Vígdis tók ímóti einum sera flottum bundnum teppi, sum heimabúgvandi fólkapensjónistar í Norðoyggjum, sum hittast í Dagtilhaldinum, høvdu gjørt.
Hugskotið til gávuna kom, tá Thyra Frank, ráðharri í eldramálum fyrr í ár vitjaði á dagtilhaldinum saman við Jógvani Skorheim, borgarstjóra og stýrisformanni í NBH.
Thyra Frank var sera bergtikin av hondarbeiðinum, og hildu ídnu bindikonurnar, tá tær høvdu frætt at borgarstjórin skuldi gerast pápi fyri aðru ferð, at nýføddi sonurin skuldi fáa eitt líknandi teppi. Vanliga verður bundið úr restum, men til hesa serstaku gávu varð gjørt eyka burturúr, so teppi bleiv so bleytt og fjálgt sum til ber.
Í húgvu, hosum og fjálgum teppi fingu tey vitjaandi á dagtilhaldinum høvi til at ynskja Kristiani blíðan byr.


text:
Tórshavnar Býráð hevur samtykt at seta Bjørgfríð Ludvig í starvið sum kommunustjóri í Tórshavnar kommunu.
Bjørgfríð Ludvig er 46 ára gomul og útbúgvin cand.scient.adm. Bjørgfríð hevur seinastu árini verið aðalstjóri í Vinnumálaráðnum.
Áðrenn Bjørgfríð gjørdist aðalstjóri í Vinnumálaráðnum, virkaði hon í seks ár sum miðfyrisitingarstjóri hjá Tórshavnar kommunu.
Undan hesum hevur Bjørgfríð m.a. verið fyrisitari í Vinnuhúsinum, serfrøðingur í Menningardeildini í Føroya Sparikassa og fulltrúi og settur deildarleiðari á Løgmansskrivstovuni.
Á myndini er Bjørgfríð Ludvig avmyndað saman við býráðsmanningini eftir býráðsfundin í kvøld.
Kelda & mynd torshavn.fo


text:
Broyting 18/3-19: Starvsnevnd SSF hevur avgjørt at vilja loyva eisini svimjarum uttan talentnál at luttaka á Atlantic Open 2019. Hesi kunnu tó í mesta lagi melda til 3 kappingar, á teinunum frá 50m til 200m.
Her er innbjóðing til Atlantic Open 2019 í Svimjihøllini í Gundadali hin 29. til 31. mars 2019, sum Svimjisamband Føroya skipar fyri, og sum er avgerandi fyri úttøku til Oyggjaleikir 2019.
Gevið gætur at har er kravtíð sum til FM, tó her talentnál heldur enn bronsunál. Ætlanin er upp á sikt at gera hesa stevnu til eina veruliga, altjóða stevnu, har hon í ár tó fyrst og fremst er oyggjaleikaúttøkustevna.
Góða eydnu til tykkum øll
Rókur


text:
Tá tú skrivar um kappróður og finst at, tá neyðugt er at finnast at, so verður tú av summum skýrdur grenj, men hetta rýnur ikki við meg. Mín áhugi er altíð rógvarin, sum skal hava rættvísa viðgerð og góðar umstøður. Jóansøkuróðurin leygardagin er prógv um, hvussu róðrar skulu avgreiðast. Genturróðurin byrjaði klokkan 15.00 stundisliga, og klokkutíðirnar passaðu til hvønn róður. Tveir tímar at avgreiða teir sjey róðrarnar. Frálíkar myndir og góð frásøgn. Tøkk øll somul bæði á sjógvi og landi fyri frálíkt avrik.
Ja, so komi eg at hugsa um kjakið um Smyril, sum ikki fór av Tvøroyri fyrr enn klokkan tíggju á kvøldi. Harra Guð, hvar er trupulleikin? Tá vit sum dreingir 1963 róðu á Tvøroyri, var slett ikk møguleiki at sleppa aftur til Havnar fyrr enn sunnukvøldið við Smyrli, sum tók fýra tímar um ferðina til Havnar.
Vit svóvu í summarhúsi í Hvalba, góð uppliving, sum situr trygg og góð í sálargongini. Ja, so sluppu vit at koyra gjøgnum Hvalbiartunnilin aftur til Tvøroyrar. Tunnilin var ikki tá tikin alment í nýtslu. Trupulleikin við Smyrli leygarkvøldið er bara ein ”luksus” trupulleiki í nútíðar samfelagnum. Tá nú frásagnirnar og myndirnar í Kringvarpinum vóru/eru so góðar, er ikki nógv at leggja aftrat uttan rósandi orð um vælavgreiddar róðrar. Tó okkurt áhugavert og fyrst til 10-mannaførini
Skulu teir umborð á Havnarbátinum og Suðuroyingi hava nakran møguleika at bjóða Orminum av seinni í róðrinum, so er at leggja seg eftir startinum. Tí taktikkurin hjá Orminum er og hevur altíð verið at fáa snútan fram um beinanvegin í øgiligum starti, og so halda tørn. Heilan skut á odda eftir tíggju tøk. Henda samansetta manningin úr øllum ættum eru góðir rógvarar. Manningin viknar ikki aftur, fyrr enn vit fáa mannað aftur Eysturoying og Klaksvíking. Alt talar fyri, at Ormurin vinnur allar róðrarnar í summar. Áhugavert, at Havnarbáturin vann á Suðuroyingi, sum eg veit teir eru fegnir um.
Kvinnuróðrarnir umborð á 5-mannaførunum og 6-mannaførunum skilji eg slett ikki. Havi áður nevnt, at í hesum bátastøddum riggar alt ikki sum tað skal. Tí tað sýnist, at summar manningar rógva har, sum tær hava besta møguleikin. Havi víst á aldursmark á 5-mannaførum við kvinnum, so vit fáa fleiri ungar kvinnur at rógva. Kundi spurt tey í Fuglafirði, hví tey halda fram at manna Erlu Kongsdóttir við kvinnum og lata 6-mannafarið Rádna standa í neystinum. Tær umborð á Erlu Kongsdóttir eru so mikið royndir og góðir rógvarar, at sjálvandi skulu tær rógva í 6-mannafari og givið Sølmundi skarpan gang, sum Rádni plagdi at gera. Vit áttu at havt aldursmark á 5-mannaførum við kvinnum, tí so vóru fleiri bátar.
Sum gentu-og dreingjaróðrnir eru áhugaverdir at síggja. Nógvir bátar javnir frammi í oddinum. Visti, at dreingjaróðurin fór at líkast róðrinum á norðoyastevnu, og so var. Í undanloti hava lættari manningarnar við títtum stuttum tøkum betri møguleika. Vit kunnu bara síggja Heyk úr Hósvík seinastu tríggjar róðrarnar. Ì mótvindi, sum tildømis í Hvalvík, kom serliga kropstyrkjan til sín rætt, og vit fingu annað úrslit enn á norðoyastevnu. Nú var aftur undanlot og ungu dreingirnir umborð á Heyki gjørdu eins og á norðoyastevnu, teir struku avstað og vunnu róðurin.
Taki synd í gentunum umborð á Drekanum, sum taptu fyri Bliki á stokkinum. Fantastiskur genturóður, har seinastu tvey, fýra tøkini gjørdu av róðurin. Vil enn einaferð nevna bátarnar Frúnna og Rókin úr Miðvági sum gjørdust nummar trý og fýra. Hetta, at kunnu mannað tvær so góðar gentumanningar. Genturóðrarnir eru bara so áhugaverdir at sjá.
Ja, Argjabáturin, sum hevur róð hvønn róður síðani á norðoyastevnu 1982. Stoltleikin á Argjum, báturin, sum øll har á leiðini eru so góð við. Teir gjørdu bara bart á Tvøroyri og róðu frálíkan róður, har teir ungu umborð á Nevinum Reyða mest sum tapti róðurin í startinum. So skjótt kunnu róðrar broytast, og man ikki klaksvíkingar koma afturíaftur longu leygardagin.
Altíð keðiligt at síggja róður, har tú veitst frá byrjan, hvør vinnur róðurin. Teir rógva so væl umborð á Hvessingi, men tað gera aðrar manningar eisini. Løgin kenslu umborð á Gongurólvi, har nakrir róðu við Árnfirðingi seinasta ár. Tá vunnu teir ein róður og annars lógu í kjalavørrinum hjá Argjabátinum. Nú liggja teir í kjalavørrinum hjá Hvessingi.
Legði til merkis Kollfirðing, sum eg veit var mannaður við ”eldri” royndum rógvarum. Summir róðu í fjør við Ørvi/Nevinum Reyða, og á Tvøroyri gjørdist teir nummar trý. Sig so tað. Tað boðar eisini frá góðum, at Róðrarfelagið Knørrur mannar tvey 6-mannafør við monnum. Tíverri eydnaðist ikki at fáa myndir av 6-mannaførunum við monnum.
At enda er at vóna, at vit leygardagin á varmakeldu í Fuglafirði uppliva eins væl avgreiddar róðrar og á Tvøroyri. Lykilin er góð fyrireiking og gott eftirlit, tí rógvarin skal akkurát vita, nær hann skal rógva. Sálin og kroppurin fyrireikar seg til ávísa klokkutíð. Livst so spyrt. (Vagnur)


text:
Tal-sjussurin hjá Høgna
Politikkur09-07-2019 - 23:09 - Jóanis Albert Nielsen
Tað tykist í løtuni at verða ein øgiligt trongd hjá Tjóðveldi at fortelja okkum Norðingum hvussu ófatiliga væl tað hevur gingið seinastu 4 árini. So stór, at Høgni Hoydal er spurdur ikki minni enn 2 ferðir um hetta seinasta ári, og niðurstøðan er tann sama: Gongdin í fiskivinnuni í Norðoyggjum hevur verið framúr góð seinastu fýra árini. Eisini tá ið samanborið verður við gongdina í fiskivinnuni í restini av landinum.
Eg má siga eitt: Tjóðveldi hevur ein undarligan máta greiða frá uppá. Tá tingkvinnan úr Norðoyggjum spyr hvussu inntøkuviðurskiftini og manningarviðurskiftini hava lagað seg seinastu fýra árini – Ja so svarar Høgni Hoydal hvussu tað hevur verið seinastu 5 árini. Um hetta var ein vanlig miðnámspróvtøka, so hevði skili verið hareftir við próvtalinum. Hetta er tað man kallar at sjussa seg fram.
Men ikki nokk við tí. Høgni Hoydal hevur uppfunnið eitt hugtak fyri NORÐOYGGJAR sum eitur LUTFALSLIG LØNARÚTGJALDING pr Løntakara. Og enntá fyri Norðoyggjar. Hesi tøl eru ikki bara skeiv; tey hava onki við veruleikan at gera. Eg havi tosað við Hagstovuna (sum frágreiðingin hjá Landstýrismanninum hevur sum keldu) og lønarútgjaldingar fyri Norðoya Sýslu fyri fiskiskap og fiskiíðnað eru IKKI TØK. Og skulu tey fáast til vega, skal ein serlig koyring gerast í teirri skipan. Ergo er hesin parturin av frágreiðingini ÓSANNUR.
Sum tað næsta, er avreiðingarvirði, um vit bert taka 2018 skeivt við knøppum 50 mill kr. Sjómaður er tíbetur sjálvdan ráðaleysur, og tað eru Norðingar heldur ikki. Fyri at stuðla uppundir raksturin við fallandi kvotum, hava skip úr Norðoyggjum samstarva við Grønlendsk reiðarí, og hava skapa avreiðingarvirðir fyri 47,6 mill kr, sum ikki skulu við í hagtølunum fyri 2018. Og hetta er ómansligt, ikki at tora at síggja veruleikan sum hann er. Um onkur far for nógv og onkur annar ov lítið, skal eg ikki meta um. Men eg kann staðfesta nøkur ting fyri Norðoyggjar við røttu tølum (KELDA: Frágreiðing frá Høgna – Grønland + VØRN). HER ER AFTUR GONGD. Taka vit nøgdirnar (Talva1) so hava Norðoyggjar eina afturgongd uppá góð 10% í mun til restina av landinum, sum hevur eina afturgongd uppá knapp 3 % frá 2017 til 2018. Og munurin er í høvuðsheitum orsakað av nýggju fiskivinnulógávuni, við tað at Norðoyggjar minka meir enn restina av landinum.
Talva1
Hyggja vit at virðinum (uttan Grønland, sum onki hevur við hesi tøl at gera) so er myndin enn daprari. (Talva 2) Her hava Norðoyggjar knapp 13% minni virði, meðan restin av landinum hevur knapp 8% meir. Orsøkin til at virðisminkingin er størri enn nøgdarminkingin er einfald hon, at fleiri av skipunum her Norðuri virðisøkja fiskin umborð. So tá sild og makrelur minka lutfalsliga meir enn svartkjaftur (sum er bíligari fiskur) so minkar virði eisini meir.
Talva 2
Minkingin er knappar 100 mill kr. frá 2017 til 2018. At siga tað at her gongdin er framúr góð, er at taka rívan til. Her haldi eg at onkur ikki hevur skilt hvussu alt hongur saman. Sum um tað ikki er nokk, so hava Norðoyggjar goldið 253 mill kr í gjøldum til landskassan í 2017 og 2018. Norðingar vita hetta, og kenna eisini sviðan av hesum.
Trongdin hjá Tjóðveldi at sjussa seg fram til nakrar sannleikir tykist so stór, at tey mugu uppfinna nýggj hugtøk og brúka ósonn tøl, soleiðis at tað skal smakka øllum her uppundir eitt val. Tað seinasta skotið er, at onkur talknúsari í Tjóðveldinum er farin at samanbera veiðivirði í 2008 og 2017, uttan so mikið sum at skonkja tí ein tanka at privatar vinnufyritøkur hava gjørt íløgur í milliardir, fyri at virðisøkja okkara tilfeingið til tað tað er í dag. Makan til arrogansu skal man leita longið eftir.
Eitt dømi: Í 2008 avreiddu vit 10.445 tons av loðnu fyri 20 mill kr. Í 2017 avreiddu vit 14.600 tons fyri 81 mill kr. Tað er vinnan sjálv sum hevur megnað at skapt fleiri krónur burturúr hvørjum kg av loðnu, og ikki Tjóðveldisflokkurin ella nakar annar. Vit skulu ansað ikki at blandað alt til ein sjuss sum ongin vil hava. Lat tað heldur verða sum í Klubbanum á Tvøroyri: Sitrón og Akvavit; Ferdogt!
Tað góða við at siga sannleikan viðhvørt er, at so hevur man ikki tørv á at minnast so nógv. Men her er tað sum hjá Otto Von Bismarck: Menniskjan lýgur ongantíð so nógv sum aftaná eina veiðuferð, tá hon er kríggj ella beint fyri eitt val. Í øllum førum er Tjóðvelisflokkurin val á veg við sínum Propaganda í løtuni.
Pól Huus Sólstein, Valevni Fólkafloksins


text:
Nýggjasta
LUKKA flutt inn á Bessastaðir
Í samband við norðurlendskan fund í Reykjavík vóru meginfeløgini á brekøkinum boðin á vitjan hjá íslendska presidentinum Guðni Thorlacius Jóhannesson. Hann var áhugaður í at hoyra, hvat meginfeløgini arbeiða við, og hvussu støðan er á brekøkinum. Tí fekk hann eisini handað bókina LUKKA.
Um stóra rundborðið, dekkað við íslendskum pannukøkum og øðrum góðum, varð tosað um ymiskt og kanska serliga um likamliga atkomu. Húsini hjá presidentinum á Bessastøðum, sum eru eini gomul hús, hava avbjóðingar at bjóða øllum vælkomnum. Eisini er ein kirkja á Bessastøðum, sum ikki er atkomulig.
Presidenturin fekk handaða føroysku bókina LUKKA sum gávu. Bókin tekur støði í ST-sáttmálanum um rættindi hjá einstaklingum, ið bera brek. Hann vísti áhuga fyri bókini og segði, at um broytingar skulu gerast til veruleika, so er neyðugt, at ymisku ynskini og ásetingarnar á brekøkinum gerast til ítøkiligar broytingar, har eisini fígging fylgir við.
Bókin kann lesast her: LUKKA


text:
Klárt til flogbóltsfinalur!
So eru bara 4 dystir eftir av landskappingini í flogbólti. Kapprenningin um gullið verður avgjørd í tveimum dystum millum nr. 1 og 2 eftir at sjálv landskappingin er liðug, og fyrru finaludystirnir verða í morgin skírhósdag 13. april í høllini á Hálsi í Havn.
Menninir leggja fyri
Fyrri finaludysturin í morgin er ímillum somu lið, sum vóru í steypafinaluni í februar. Talan er um Fleyr og SÍ. Hjá Fleyr hevur finaluplássið verið rættiliga trygt leingi, men hjá SÍ stóð nógv á ímóti ÍF, tá ið liðini hittust í Sørvági í seinasta og avgerandi dystinum, sum var leygardagin. Innanhýsis hava liðini hetta kappingarárið skiftst um at vinna, so finalan er púra opin.
Meistaradeild menn:
Fleyr – SÍ høllin á Hálsi skírhósdag 13. apríl kl. 14.00
Fer KÍF at skriva søgu?
Tær høvdu møguleikan í steypafinaluni, men tað gekk ikki hjá KÍF at vinna fyrstu heilt stóru kapping í søgu felagsins. Nú er so møguleikin aftur, men hinumegin netið stendur Dráttur, sum hetta kappingarárið hevur staðið seg ómetaliga væl, og sum misti føroyameistaraskapin í 2016 í allar evstu løtu. Tær eru svangar!
Fortreytirnar fyri søguligari finalu eru til staðar og høllin á klár til stóra brakið.
Meistaradeild kvinnur:
Dráttur – KÍF høllin á Hálsi skírhósdag 13. apríl kl. 17.00


text:
Útveljingin byggir ikki á okkara stríð, men á Gud, sum kallar
Tí at áðrenn teir vóru føddir, og áðrenn teir høvdu gjørt nakað gott ella ilt, tá varð, fyri at Guðs útveljingarráðagerð skuldi standa føst, ikki vegna gerninga, men hansara vegna, sum kallar, sagt við hana: »Hin eldri skal tæna hinum yngra;« (Rom. 9, 11 – 12)
Øll menniskju eru kallaði, øll eru bjóðaði við, øll eru vælkomin, men tað eru ikki øll, ið vilja taka ímóti kallinum. Mong eru kallaði, eingin verður settur eftir, um so er, at tey koma til Jesus.
Gud, sum vil, at øll menniskju skulu verða frelst og koma at kenna sannleikan. Eg úthella Anda Mín yvir alt hold. Øll tey, sum Faðirin gevur Mær, koma til Mín, og tann, ið kemur til Mín, skal Eg als ikki koyra burtur. Tí mong eru kallað, men fá eru útvald.
Um so er, at vit koma til hansara, so er tað í sær sjálvum eitt prógv um, at vit eru útvald av honum! Tá eitt menniskja gjarna vil koma til Gud, so er tað bert Guds vilji, tí so er hetta nakað, sum Gud hevur lagt niðurí okkum. Tá vit kenna kalli, so mugu vit hvør í sær taka eina avgerð um, um vit vilja verða Guds útvaldu, ella um vit bert, vilja taka til takka við, at vera kallaði. Støðan er tann, at vit mugu velja at gera tað, ið Hann biður okkum um. Gud hevur biði okkum um, at venda um, og geva lív okkara til Son sín Jesus.
Tá tað í Bíbil okkara verður tala um útveljing, so skal tað ikki fatast sum um, at tey útvaldu hava nakrar serligar førleikar, ella hava nakran fyrimun fram um ein annan. Gud velur ikki okkum út eftir okkara dygd, men grunda á sína náði. Vit hava einki gjørt fyri, at hava hetta uppiborið, sum hann bjóðar okkum.
Tað, at vera útvaldur, tað er at vera nakað serligt í Guds eygum. Á sama hátt sum at vera einabarn, er nakað serstakt og einstakt í eygunum hjá foreldrunum. Gud velur okkum út bert av sínum kærleika og náði. Um so er, at vit eru villig til at arbeiða í hansara víngarði, so vil hann brúka okkum. Vit koma til tað niðurstøðu, at vit blíva tænt av honum! Vit arbeiða ikki meira við Guds orði, men nú er tað Orði, sum arbeiðir við okkum.
Fullvissan um, at vera útvaldur, og forút bestemtur til tað frelsu, sum Gud veitt okkum, so uppnáa tað vissuni um, at eiga syndanna fyrigeving og Jesu Kristi rættvísi. Hetta gevur eina undurfulla kenslu av uggan og friði, og eina grundfesta vissu um, at vera útvaldur til frelsu.
Leggið tykkum tí enn meiri eina við, brøður, at gera kall og útveljing tykkara føst! Táið tit gera hetta, skulu tit aldri snáva; tí á henda hátt skal tykkum ríkliga verða givin inngangur í æviga ríki Harra og Frelsara okkara Jesu Krists. (2. Pæt. 1, 10 – 11)


text:
Leys størv
Leyst starv
Ert tú ein klintrari?
Klintra hevur vind í seglunum. Vit leita tí eftir fólki við spennandi førleikum og rætta hugburðinum. Klintra hevur nógvar spennandi uppgávur og tørvur er á nýggjum starvsfeløgum.
Vit eru áhugaði at frætta frá bæði royndum sum óroyndum fólki innan menning av software við Microsoft, Oracle/Java, Open-source og Mobile royndum. Vit hava skrivstovu bæði í Keypmannahavn og Tórshavn.
Send okkum ein teldupost á klintra@klintra.fo, ella ring +298 89 89 89, um tú hevur spurningar, ella hevur okkurt, sum tú heldur, at vit hava brúk fyri.


text:
Orð: Grundtvig
Týtt: Chr. Matras
1. Hjá tær, o, Drottin, er dagaskeið
ártúsund í tíðarhavi;
sum lítil løta tann stundin leið,
vit anda á jarðlívs ævi.
2. Sum blóman følnar hvør rósukinn,
sum grøs fullu kappafjøldir;
so bórust ættir í stilnað inn,
sum dagar útrenna í øldir.
3. Hitt heilaverkið, tann vísdómslon,
sær bygdu upp vitsins kallar,
sum vindur trívur í eiturfon,
tað syndrast í ættir allar.
4. Tey sjeyti ár er vár jarðarleið
í stoltasta stríð og møði;
um áttati-aldur ein kappi beið,
alt sárkaðist ellistøðið.
5. Oss hoyri tú, Drottin í høgan sal,
av miskunn lær okkum at náa
at minnast til vára daga tal
og lata tín vísdóm ráða!
6. Tú gevi frið eftir stríðsins øld
og troyst fyri sút og vundir;
við gleði tín miskunn á lívsins kvøld’
oss krýni tær dagsins stundir!
7. Tín tænara styrk tú við kraftarond
og børn hans við andans eldi,
lat verkið legnast við teirra hond,
lat blóma med oss títt veldi!
8. Oss yvirgylli tín dýrdarflóð
sum sólin um middagsmundir,
tú lýsi yvir vár leiði ró
við glæmu tær sólfalsstundir!


text:
Kostnaðurin
Kostnaðurin verður goldin sambært tímatakstinum kr. 1600 + mvg. Henda kostnað rinda partarnir við hvør síni helvt, um ikki avtala er gjørd um annað.
Aðrar útreiðslur sum gerast neyðugar, so sum serkøn hjálp, hølisútreiðslur, kostur v.m. rinda partarnir herumframt.
Partarnir gera frammanundan avtalu um gjaldanina, og hvussu partarnir býta hesa sínamillum.
Ymiskt er hvussu long tíð roknast skal við. Summi mál kunnu avgreiðast eftir 1-2 fundir, tvs. frá 3 tímum til 8 tímar. Onnur taka longri tíð, tað velst um hvør trætan er, hvussu fæstløst hon er og sjálvandi partarnar sjálvar.


text:
Leita
Tíðindi til ByggifrøðingarHeimasíða hjá Føroya Byggifrøðinga felag. Á heimasíðuni finnur tú millum annað tíðindi, lógir og slóðir. Hetta er staðið á alnótini har byggi-frøðingar kunna finna kunning um starvsfólkaviðurskifti.
FBF heldur til áfb@fb.fo
Socialu miðlar
-
Kategoriarkiv: Fakfelagið
Nevndin fyri 2019 er skipað
Nevndin fyri 2019 skipað. Læs resten
Udgivet i Ársaðalfundur, Fakfelagið, Tíðindi Tagget 2019, Ársaðalfundur, Eyka
Ársaðalfundur 2019
Ársaðalfundur fyri 2019 verður í hølum felagsins í mars mánaði, les hesi tíðindi fyri meira kunning. Læs resten
Udgivet i Ársaðalfundur, Fakfelagið, Tíðindi Tagget Ársaðalfundur
Nevndin fyri 2018 er skipað
Seinasta fríggjadagin, hin 13. apríl var fyrsi nevndarfundur eftir aðalfundin. Nevndin skipaði seg Læs resten
Udgivet i Fakfelagið, Tíðindi
Aðalfundur 2018
Aðalfundur verður í hølum felagsins, í Tvørgøtu 3, týsdagin tann 20. mars 2018, kl. 20:00. Læs resten
Udgivet i Fakfelagið, Tíðindi


text:
Leygardagin 5. apríl hava handlarnir í Handilsmiðdeplinum í Runavík opið til kl. 17.00.
01.04.2008
Langur Leygardagur
- Framsýning við Toftavatn
- Kommunuskrivstovan í summarfrí
- Elduvíkarvegurin verður asfalteraður týsdagin 9. juli
- Svimjihøllin eitt trivaligt fet fram á leið
- LAKSATORGIÐ nýggja staðseting
- 61 ár í kommunalari tænastu
- Skrivstovufólk til móttøkuna hjá Runavíkar kommunu (farloyvisstarv)
- Summartónar mikukvøldið
- Býarverkfrøðingurin á vitjan
- Vegurin til Elduvíkar
- Takk fyri eina góða Eystanstevnu
- Gula smiðjan
- Skrúvað verður fyri vatninum í Lamba
- Runavík 2.0
- Menniskju, sum í felag finna samljóð
- Ferðslubroytingar á Eystanstevnu
- Eystanstevnuskráin
- Bylgjuland á Eystanstevnu
- Fótbóltsdystur millum Nes og Runavíkar kommunu á Eystanstevnu
- Kappsigling á Eystanstevnu 2019


text:
KÍF brynjar seg til komandi kappingarár
ítróttur12-03-2019 - 12:00 - Jóanis Albert Nielsen
Sum vit skrivaðu fyrr í dag, so hevur KÍF longt um sáttmálan við venjarin hjá besta mansliðnum Andreas F. Hansen.
Andreas var ikki einasti KÍF gjørdi sáttmála við fyrradagin. KÍF og Joakim Jürs sum hevur vart málið hjá KÍF í vetur hava gjørt ein eitt ára sáttmála, so tað verður danin sum aftur komandi kappingarár ið kemur at verja málið hjá KÍF.
Joakim verður av nógvum mettur at vera ein av bestu málverjum í landinum í løtuni. Joakim kom til Føroyar at verja málið hjá Strandingum næstseinasta kappingarár, men skifti til KÍF í fjør summar.


text:
14. oktober verður risa stórt country kvøld í Havn, við ikki færri enn trimum stórum countrynøvnum. Navnframi amerikanski country tónleikarin og sangskrivarin Marty Stuart, íslendski Johnny Cash tulkarin Arnar Ingi Ólafsson og okkara egni Hallur Joensen levera tónleikin á Country kvøldinum í Høllini á Hálsi.
Marty Stuart gjørdist av álvara kendur í áttatiárum sum partur av bólkinum hjá Johnny Cash. Sum solistur hevur hann havt hitt sum The Whiskey Ain’t Workin’, This One’s Gonna Hurt You , Tempted, Hillbilly Rock, Western Girls og Arlene. Marty Stuart hevur eisini The Marty Stuart Show, har hann fær vitjan av tónleikarum og spælir saman við teimum.
Arnar Ingi Ólafsson er longu eitt kent navn í Føroyum eftir framførsluan á Country & Bluesfestivalinum í Sørvági. Hann hevur gjørt vart við seg í heimlandinum við sínum tulkingum av Johnny Cash, og hansara rødd liggur sera tætt við røddina hjá Cash.
Eftir konsertina við hesum báðum kemur sjálvur country kongurin Hallur Joensen at spæla til dans.


text:
Blaðið “Vinnulívið”, ið varpar ljós á vinnufyritøkur í Føroyum, hevur skift eigara. Bergur Zachariasen, ið átti blaðið, er farin í annað starv og hevur í tí sambandi valt at selja fyritøkuna.
Hanus Samró, ið eigur og rekur Ó, hevur saman við Adami Andreasen, lýsingarstjóra á Vinnublaðnum, keypt blaðið. Avtalan varð undirskrivað í gjár.
- “Vinnulívið” er eitt gott og sterkt brand, sum hevur nógv ár á baki, og tá vit fingu møguleikan at keypa tað, ivaðust vit ikki. Tað er spennandi at fylgja føroyska vinnulívinum. Tað gongur væl, fyritøkur standa seg ikki bara væl í Føroyum, men eru eisini kappingarførar uttan fyri landoddarnar.
- Kjarnin verður tann sami. Vit fara framhaldandi at umrøða føroyska vinnulívið, men vit hava eisini nakrar ætlanir um, hvussu vit kunnu røkka einum uppaftur størri vinnulívsskara, sigur Hanus Samró.
Næsta “Vinnulívið” kemur út í heyst.
Um tú veitst okkurt, sum VP ikki veit - skriva so til vp@vp.fo


text:
Næmingarnir á serbreytini fingið prógv
Týsdagin 25. juni fingu næmingarnir á serbreytini handað prógv á samkomu á Miðnámi á Kambsdali. Løtan av søgulig, tí hetta er fyrsti flokkurin, ið hevur lokið prógv á serbreyt á miðnámi, sum byrjaði fyri fýra árum síðani. Serbreytin er fýra ára útbúgving fyri næmingar við serligum avbjóðingum.
Til próvhandanina vitjaði m.a. Hanna Jensen, landsstýriskvinna í mentamálum, og hon helt eisini røðu fyri næmingunum.Røða hennara kann lesast her.
Kringvarpið vitjaði eisini, og tíðindini í Degi og viku 25. juni kunnu síggjast her.


text:
Mekling framum rættarmál
Systkin møtast at tosa um at býta tað jarðiska góðsið eftir foreldrini. Ein óvanlig og trupul støða. Ein støða, sum lættliga kann gerast hættislig fyri alt framtíðar samskifti millum arvingarnar.
At býta materiell virði kann í sjálvum sær vera trupult, og uppaftur truplari gerst hetta, tá snýr seg um arv, tí her eru sterkar persónligar kenslur íblandaðar.
Kenslur, sum tey eftirsitandi á einhvønn hátt ótalað hava sínamillum, og sum eisini ganga aftur til viðurskiftini teirra við forleldrini.
Hesar kenslur í arvabúgvum hava trong kor, tá materiellu lutirnir skulu deilast. Kenslurnar koma “í klemmu”, so at siga. Alt ov ofta sæst í arvabúgvum, har trupulleikar eru, at býtið um arvalutirnar meiri er stýrt av undirliggjandi óloystum ella óviðgjørdum kenslu- og samskiftistrupulleikum, enn av veruligum ósemjum um teir einstøku arvalutirnar.
Hvussu ofta hoyrast ikki orðini – “also tað er ikki málaríið, jørðin etc., sum er hevur tann stóra týdningin – men tað er mátin, tað verður gjørt uppá”, sum er trupulleikin. Og útsagnir sum at :fólk eru frek, egoistisk, ongantíð hava hjálpt til, ongantíð eru nøgd, altíð bara hava kravt, verið forkelaður etc. etc., eru dømi um viðurskifti, sum gera alt samskifti um býtið av ognarlutunum sera trupult.
So at fáa býtt eitt arvabúgv, har nógvar truplar kenslur liggja millum tey eftirsitandi, er trupult, um hond ikki verður tikin um henda partin av arvaviðgerðini eisini. Rúm er ikki fyri dialogi í skiftirættinum, sum hevur til uppgávu at fáa arvin býttt skjótast gjørligt.
Yvirornað hava arvingarnir eitt felags ynski um eitt virðiligt samskifti framyvir, og eitt virðiligt samskifti fæst ikki, um arvabýti endar við einum stríðið, sum slítur tað samskiftið, sum var. Fleiri syndarlig dømi eru um júst tað.
Tað er ikki lætt fyri nakran at býta arv, men tað skal gerast fyrr ella seinni.
Júst til arvaskifti er brúkið av triðjapersóni, sum hevur mediatorførleika, ómetaliga upplagt. Mediator syrgir fyri, at øll koma til orðanna, øll fáa høvi at greiða frá teimum tankum og ivamálum, sum arvabýti hevur elvt til, og øll fáa høvi at lurta eftir hugsanum og sjónarmiðum hjá hvør øðrum. Mediator syrgir fyri at tosingarlagið er virðiligt fyri allar partar.
Úrslitið er ein avtala, sum partarnir sjálvir gera. Og tað best av øllum – ein slík avtala styrkir relatiónina og viðvirkar til eitt virkið samskifti framyvir millum arvingarnar.


text:
Mentanarvikan í Runavíkar kommunu, 22.-28. apríl
2. páskadag verður The Music of Silence vístur í Løkshøll. Filmurin er um heimskenda, blinda operasangaran Andrea Bocelli, sum vaks upp á familjuvíngarði í Toscana. Í samband við hesa sersýning hava vit fingið vín frá júst familjuvíngarðinum hjá Bocelli familjuni, sum vitjandi sleppa at royna í samband við sýningina.
Flaggdagin verða Et knæk og Ikki illa meint, tveir virðisløntir filmar eftir Andrias Høgenni, sýndir í Løkshøll. Aftaná tosar Pætur M. Dahl við leikstjóran um at gera filmar, og um komandi spælifilmsverkætlanina, ið tekur støði í Runavík.
Á miðnátt 26. apríl og 27. apríl verður nakað so forkunnugt sum Drive In biografur í Søldarfirði. Hetta verður omanfyri ‘Saltsøluna’, á økinum har Skipafelagið hevur bingjur. Økið verður í hesum sambandi ruddað, og fyrireikarnir meta, at pláss verður fyri gott 50 bilum. Stórur skermur verður settur upp, og ljóðið verður ført við FM signali, so til ber at lurta í anlegginum í bilinum. Møguleiki verður at keypa ymiskt gott, ið verður lati út til bilin meðan sýningin er.
Kunning um skrá og tiltøk verður leypandi dagførd á Facebooksíðuni “Mentanarvikan í Runavíkar kommunu”.


text:
Æðuvík
Æðuvík er ein bygd í Eysturoynni. Æðuvík er ein niðursetubygd frá 1897 og búgva í dag 100 (2013) fólk í Æðuvík. Í Æðuvík sigst, at nógvir huldumenn hava verið, men Evensen próstur, gekk runt um garðarnar og fekk rikið teir útum. Á varðagøtuni Æðuvík - Nes kemur man fram við Promsgili, har søgnin sigur, at huldufólk búðu. Ein túrur eftir varðagøtuni er ein frálík uppliving. Varðarnir eru væl hildnir. Túrurin tekur umleið 45 min. Í 2001 varð Æðuvík kosin "Føroya Best Røkta Bygd" og verður tí vælvitjað av ferðafólki bæði um summarið og á jólum, tá Æðuvík er jólabygd, skrýdd við perum og pynti. Í Æðuvík sæst ein vakur minnisvarði, sum varð avdúkaður í oktober 1997, til 100 ára minningarhaldið fyri bygdina. Minnisvarðin sýnir myndir av fýra teim fyrstu hjúnunum, ið bygdu Æðuvík.


text:
Hvar er Gud, tá ið tað neiliga rakar? Vit síggja, hoyra og lesa um neyðina úti í heimi, har menniskju líða vegna flóðaldur, jarðskjálvta og hungursneyð. Men tær nýtist ikki fara so langt, tí tú kennir kanska, hvussu tíni kæru gerast sjúk, stríðast og doyggja. Eisini kanst tú kenna tað neiliga innaní tær, har ótti, ørkymlan, ótryggleiki og tunglyndi kunnu gera um seg. “Eigi eg ikki at sleppa undan tí neiliga?” spyrt tú kanska. “Er eingin tryggleiki í lívinum?”
Á heimasíðuni hjá BBC stóð herfyri at lesa, at fornfrøðingar høvdu funnið ein mann í onkrum útgrevstri í Pompeii, sum doyði, tá ið eldgosið var í ár 79. Soleiðis ljóðaði yvirskriftin: “Hann yvirlivdi eldgosið, men varð síðani útsligin av einum risastórum flúgvandi kletti.” Hóast tað hvørki er pent ella rætt, kundi eg ikki lata vera við at flenna fyri meg sjálvan og ímyndaði mær, hvussu hesin maðurin rann undan eldgosinum og hugsaði, at hann nú var sloppin undan og segði: “Fjú”. Síðani hugdi hann upp, har risastóri kletturin kom flúgvandi beint ímóti honum og segði: “Gisp”.
Soleiðis hava vit tað mangan: “Á, maður, hví skal hetta raka meg?” Ja, vit kunnu mangan halda, at vit eiga at verða rakt av nøkrum neiligum, um lívið hevur verið ov gott í langa tíð.
Fyri trý túsund árum síðani skrivaði Sálomon kongur: “Til eru rættvís…, sum verða fyri tí, sum átti at verið gudleysum fyri, og til eru gudleys…, sum verða fyri tí, sum átti at verið rættvísum fyri”. Henda sannleikan hevði hesin kendi vísi maðurin lært. Hvussu lívið vísir seg at raka okkum, tykist ikki vera tengt at, hvussu levnaðurin er. Men um trygdin ikki er í levnaðinum, hvar er hon so?
Jesus segði einaferð frá um tvey hús, har annað var bygt á hellubotn og hitt á kyksendi. Stormur og áarføri kom. Húsið, bygt á hellubotn stóð, meðan hitt fall (Les meira um hesa søgu her.). Húsini mundu vera líka sterk og stormurin rakti bæði húsini. Hesi vóru ikki tað avgerandi, men grundarlagið. Hetta er sannleikin inn í okkara støðu: Trygdin er ikki í levnaðinum, men grundarlagnum! Jesus er grundarlagið, vit menniskju kunnu byggja okkara lív á. Hann kennir tað neiliga í tínum lívi. Hann hevur verið ígjøgnum líka nógva neyð, sum tú og tað, sum er verri. Hann doyði, men varð síðani reistur aftur frá deyðum, fyri at vinna tær tann stað, har einki neiligt er: Himmalin. Við Jesusi sum grundarlag er hann altíð nær.
Stormurin rakti bæði húsini!
Framhaldandi segði Jesus: At hoyra og gera eftir orðinum er tað avgerandi! Hoyr Jesus: “Eg livdi, doyði og reis upp fyri teg!” Onga aðra staðni kanst tú hoyra Jesus meira enn at lesa í Bíbliuni. Royn síðani at liva, sum Jesus boðaði, við at elska Gud og elska næstan! Tað flytur fokus upp og út og harvið frá tær sjálvum og tíni hugsan um tað neiliga.
Trygdin er ikki í levnaðinum, men grundarlagnum!
Menniskjað er skapað til eitt paradís, men veruleikin er fullur av tí neiliga. Trygdin er ikki í levnaðinum, men grundarlagnum! Jesus hevur vunnið tær himmalin. At flyta fokus frá tí neiliga á Jesus gevur frið og hvíld í gerandisdegnum.


text:
Marianna Debes Dahl
Marianna Debes Dahl (var fødd 24. november 1947) er føroyskur rithøvundur fødd í 1947 í Vestmanna. Hon hevur útbúgving sum lærari, men hevur starvast sum rithøvundur burturav nú í nøkur ár. Hon hevur verið virkin á vinstravonginum og var partur av lítla blaðbólkinum, sum frá 1983 til 1993 gav út blaðið Fríu Føroyar, hvørs undirheiti var "Friður - umhvørvisvernd - sosialistiskt tjóðveldi. Hon hevur umframt at skriva bøkur eisini framleitt ein hóp av sendingum til Útvarp Føroya. Fyrsta bók hennara var Burtur á heiði, ein barnabók, ið vann fyrstu virðisløn í kapping um at skriva barnabók.
Marianna er dóttir gamla landslæknan Hanus Debes Joensen (1913-1995). Hon fór 12 ára gomul til Danmarkar at ganga í skúla. Í 1971 kom hon heim aftur og fór í Læraraskúlan, haðani hon tók læraraprógv. Hon starvaðist í mong ár sum lærari, men hevur seinni roynt seg í øðrum størvum eisini. Marianna hevur verið virkin á mongum økjum, t.d. í Rithøvundafelag Føroya, Listafólkasambandinum (LISA), innan friðarrørsluna og í rørsluni ímóti rasuskilnaði (apartheid). Hon hevur verið sera virkin høvundur innan mong tekstasløg. Hon hevur skrivað smábarna- og barnabøkur, bøkur fyri ung, stuttsøgur, skaldsøgur, ferðafrásagnir, leikir, hevur týtt og ummælt, skrivað, týtt og lagt til rættis nógvar ljóðmyndir, sum Útvarp Føroya hevur sent. Hon er gift við Árna Dahl, tey eiga tvey børn: Tóta Árnadóttir, (fødd 1970) og Teitur Árnason, (føddur 1972).
Innihaldsyvirlit
Ritverk[rætta | rætta wikitekst]
Skaldsøgur[rætta | rætta wikitekst]
Ævisøgur[rætta | rætta wikitekst]
- Úti á leysum oyggjum, 1997
Stuttsøgusøvn[rætta | rætta wikitekst]
Barnabøkur[rætta | rætta wikitekst]
Smábarnabøkur[rætta | rætta wikitekst]
- Bjarta og snigilin, 1983
- Døgg er dottin, 1984
- Hanna og Hóri, 1984
- Hóri letur upp, 1986
- Sturli súkklar, 1985
- Alvi er og ferðast, 1986
- Tunnuflakin, 1990
- Flosi fer í føðingardag, 1990 (ikki útkomin enn)
Myndabøkur[rætta | rætta wikitekst]
- Sonurin, 1990 (La Filo á esperanto)
Lesibøkur[rætta | rætta wikitekst]
- Ása fer í skúla, 1983
Ferðafrásagnir[rætta | rætta wikitekst]
- Latið altíð sólina skína, 1982
Leikir[rætta | rætta wikitekst]
- Skálatoftir, 1979 (saman við J.S. Hansen)
- Bardagabørn, 1990
Týðingar[rætta | rætta wikitekst]
- Uppreisnin, 1982, søgur úr Suðurafrika
Týtt og lagt til rættis ljóðmyndir til útvarpið[rætta | rætta wikitekst]
- Victor (um sangaran Jara úr Kili)
- Monir (úr Iran)
- Chico Mendes (úr Brasilia)
- Miriam Makeba (úr Suðurafrika)
- Menn undir sól (úr Palestina)
- Zosia (sovjetisk søga úr 2. heimsbardaga)
- Tað langa brævið (úr Senegal)
- Edith Piaf (úr Fraklandi)


text:
innskriving av næmingum
Lagt út hevur: Rúna Hovgaard tann: 10.01.2019
Nú er tann tíðin komin, tá næmingar verða skrivaðir inn í 1.flokk.
Innskrivingin í 1.flokk skúlaárið 2019/2020 verður mánadagin 21. januar 2018 kl.13.00-15.00.
Innskrivingin verður á skrivstovuni í Trongisvágs skúla.
Minnist til at hava dóps-ella navnaseðil við.
Um tað ikki liggur fyri hjá onkrum at møta til ásettu tíðina, ber til at ringja til skrivara skúlans – tlf. 371582 í skrivstovutíð – og boða frá.
Um onkur hevur børn, sum skulu byrja í øðrum flokkum í Tvøroyrar skúla skúlaárið 2018/2019, kann sigast frá hesum á tlf 371582. Hetta eigur at verða fráboðað skjótast gjørligt


text:
Orð: Kajfinn Hammer
Lag: O, jeg længes hjem til Himlens lyse sale (Der er frelse kun i Jesu blod alene)
1. Fyri sakir Zions vil eg ikki tiga,
onga hvíld mær unna, – heldur tala so:
Andi Harrans víst er yvir mær, tí salvað
Hann meg hevur til at bera gleðiboð!
Sent Hann hevur meg til sundurbrotin hjørtu,
til at kunngera eitt náðiár og rætt,
til at byggja aftur elligamlar toftir,
sum í sori lógu ætt aftaná ætt.
Niðurlag: Sig, hvat leggi Eg í roykilsi úr Sjeba
og í kalmus úr landi fjart herfrá?
Nei, haldið boðið og læruna reina,
kennast við tykkum víst skal Eg tá!
2. Tá Eg síggi hvat tit havast at, Eg øtist,
tykkar’ hátíðir og lærur hati Eg;
tykkar’ liturgi og hip-hop, rock og drama,
ja, sum Jesabel nú smyrja, klæða seg!
Eins og Ábihu og Nádab við tit hava
borið inn í Hús Mítt fremmandan eld;
boða “bókstav” uttan kraft og uttan anda,
orð ápostlanna til holdið verða telgd!
3. Tit, sum alsamt alt tvætl bara syngja,
hava upphugsað tóman streingjaleik,
nær er rópið frá Moreset væl tagnað,
røddin: “So sigur Harrin!” vorðin veik?
Farið yvir til Kalne og síggið,
farið hagan til Stóra Hamat,
til Filistaland oman tit farið,
munnu Orð Guðs tit finna í Gat?
4. Mangan kæran og vælmeintan bróður
sá eg kólna heilt og liggja eftir á,
tí hann settist við tómleikans eikir
lítisvirdi heilt Guðs fullkomna ráð.
Ja, við Bábylons áir mong sita
minnast Zion, hin signaða stað;
lovsongsharpan í trænum nú hongur,
trúarkraftin er horvin í dag!
5. Hoyr, tú sál, sum ert steðgað á vegnum
troytt av gøtum, sum ei førdu nakran veg;
kom og spyr eftir gøtuni gomlu,
gakk tú hana, Harrin salva tá vil teg!
Tá skal fagnaðaroljan aftur flóta,
vandni fyri Orði Guðs vil fylla teg,
stavur Árons tá í tíni hond skal blóma,
ja, ein rættlætis eik Guð nevnir teg!


text:
Tóra við Keldu
Tóra við Keldu (f. 1974) er føroyskur svimjari úr Klaksvík. Hon er dóttir Jógvan við Keldu, fyrrverandi borgarstjóra og Betty Skaale. Hon luttók í Paralympisku Leikunum í Seoul, Suðurkorea í 1988, men gavst at svimja, tá hon var 21 ára gomul. Hon starvast sum lærari í Ósáskúlanum í Klaksvík. Tá beiggin Pætur við Keldu luttók í danska Melodi Grand Prix'num, var Tóra við sum kórsangari. Systir Tóru, Gunvá við Keldu var borgarstjóri í Klaksvík 2009-2012 og pápi hennara, Jógvan við Keldu, var borgarstóri í Klakvíkar kommunu 1981-88 og 1993-2000.
Heiðursmerki[rætta | rætta wikitekst]
Tóra vann fleiri heiðursmerki á Paralympisku Leikunum í Seoul í 1988, tvey bronsu og eitt silvur.[1]
Keldur[rætta | rætta wikitekst]
- Joensen, Dagny: Tvey systkin í Klaksvík. Í: Tráðurin 10/2002.


text:
Løgmaður fegnast um, at vit eru heimsins lukkuligasta land, hann leggur einki í, um bert 40% av Føroya fólki hevur álit á hann. Men hvat man hann halda um, at kanningin hjá Fólkaheilsuráðnum, vísir, at 10% av okkum ikki høvdu ráð til mat seinasta mánaðin?
Sá áhugaverdu kjaksendingina eftir Dag og Viku frá í gjár, har Árni Gregersen, Liljan Weihe og Annleyg Lamhauge umrøddu kanningina hjá Fólkaheilsuráðnum og hvussu og hvat frá kanningini bleiv borið fram. Áhugavert kjak, við fleiri vinklum, men tað mest ræðandi, ið eg hoyrdi í sendingini var, ein útsøgn hjá Annleyg Lamhauge, ið hvørki Árni ella Liljan tóku til sín, nevniliga at 10% av teimum atspurdu ikki høvdu ráð til mat seinasta mánaðin.
Orsakað meg, men liva vit ikki í einum somikið ríkum landi, at hetta ikki eigur at henda?
Í menniskjum góður tokki hevur leingið peikað á trupulleikan. Nú finnast so hagtøl. Ja, ikki bara hagtøl, men ein kanning eftir altjóða leisti, ið vísir, at tíggjundi hvør av okkum ikki hevur ráð til mat.
Eg endurtaki: tíggjundi hvør av okkum hevur ikki ráð til mat!
Nú má okkurt henda, og tit sum kroystu flatskattin í gjøgnum, og sostatt gjørdu stættarmunin størri. Vónandi fáa tit eitt sindur ilt í hjarta um, at tað støðu tit hava sett okkara veikastu í, men mest av øllum vóni eg, at hetta fær tykkum at gera okkurt við støðuna, og tað beint nú.


text:
Í morgun var klumman í Kringvarpinum nokkso politisk spísk, og fall fleiri fólkum fyri bróstið. Eg skal viðganga, at eg var millum teirra, ið setti te’ið í hálsin. Hilmar Jan Hansen, ið vanliga er ein skilagóður blaðmaður, hevði skrivað um burkaforboðið. Eitt forboð, sum í mínari metan er í besta lagið óneyðugt, nokk rættiliga fjollutt og nokk eisini í stríð við altjóða mannarættindi.
Forboð móti brølapum
Fyri ikki at kalla ein spaka fyri ein spaka, hevur man í Danmark (og Føroyum) heldur tosa um maskeringsforboð, og hóast hetta nokk bæði forbjóðar fallhjálmum, brølapum og grýlum, so hava vaksin fólk í fullum álvara umrøtt hetta. Argumentið hevur verið, at man ikki kann forbjóða burka, tí tað er religiøs forfylging, og tí ikki kann lóggevast. Tí má man gera eina lóg, ið umfatar onnur ting eisini. Hetta er beinleiðis tápuligt. Vil man gera religiøsa forfylging, so skal man í minsta lagi standa við tað.
Ósannur pástandur
Hilmar Jan hevur loyvi at hava sína meining, friður verið við tí. Men hann skrivaði tó eitt, ið ikki passar: At hesi sum vildu verja rættin hjá kvinnum at bera burka, vóru tey somu sum ávarað móti krossum og øðrum kristnum symbolum í almenna rúminum.
Hetta passar stutt sagt ikki, tey ið ávarað móti krossum og líknandi eru ikki nógv um okkara leiðir. Men tað er sera kent í eitt nú Fraklandi, har tað nettupp eru somu fólk, sum vilja hava burkaforboð har, ið ávara móti krossum og øðrum.
Men hví skal burka forbjóðast?
Tað eru typiskt tvær orsøkir til at vilja forbjóða burka, onnur ósympatisk og hin sympatisk. Tann mest vanliga orsøkin, er eitt brennandi ynski um at fáa muslimar at fara av landinum, ella í øllum førum gera lívið torført fyri muslimar, ið búgva her.
Hin orsøkin er meira sympastisk, nemmiliga at burka er kvinnukúgan. Burka verður av nógvum familjum kravt, og kvinnan hevur ikki rætt til at avgera sjálv. Hetta er eitt kúgandi element, har kvinnan missur sín seksualitet, og harvið eisini nógv av tí valdi, ið hon hevur á monnum.
Eg eri faktiskt sympatiskur fyri einum burkaforboð. Eg haldi ikki, at átrúnaður skal sleppa at kúga fólk. Undirtrykkjan av seksualiteti, uppliva vit eisini í kristnum samkomum her heima, har ung fáa forboð fyri kynsligari samveru, áðrenn tey eru gift. Hetta at nokta ungdómi nakað so grundleggjandi er í stríð við teirra náttúru.
Tí skilji eg væl tankan um, at eitt burkaforboð kundi verið við til at givið muslimskum kvinnum meira frælsi. Men samstundis mugu vit virða, at fólk hava ein átrúna, og tí kunnu vit illa forbjóða burka’um ella aðrari seksuellari undirtrykkjan, ið er partur av samkomulívinum. Ikki uttan so, at vit fara um eitt mark, ið eg ikki havi hug at fara um.
Er átrúnaður orsøk at loyva misbrotum?
Eg haldi sjálvandi, at átrúnarligir bólkar, ið onkursvegna gera seg inn á onnur, eitt nú við umskering, eiga at verða steðgaðir. Er tað t.d. ein lækni, medisinmaður, imamur ella rabbinari, ið umsker eitt barn, so eigur viðkomandi at fáa eina langa fongsulsrevsing. Men burkakrav og fornoktan av kynslívi, eru ikki heilt í somu kategori.
So at revsa fólk fyri at ganga í burka, tað er í mínari verð at fara ov langt.


text:
Stuðul til gransking og menning á heilsuøkinum
Granskari kann saman við stovni í Føroyum søkja um stuðul til gransking og menning innan raðfest økir, sum kunnu menna heilsuøkið í Føroyum.
Tað eru í hesum umfarinum upp til 2,6 mió. kr. tøkar til gransking og menning á tveimum raðfestum økjum, har t.d. epidemiologi og ílegugransking kunnu innganga í hvørt einstakt øki, eins og t.d. menning av nýggjum tilgongdum, skipanum ella tænastum.
Stuðul kann veitast til smærri verkætlanir, samstarvsverkætlanir, ph.d.verkætlanir og post.doc. verkætlanir innan raðfestu økini.
Raðfest øki (í bókstavraðfylgju):
• Hjartasjúkur, gransking / kanning av sjúkum í hjarta og blóðrensli, atvoldin til hjartasjúkur, fyribyrging og viðgerð.
• Krabbamein, epidemiologiskar kanningar / gransking innan krabbameinsøkið
Vit tilskila okkum rætt til ikki at lata stuðul á øllum økjum og ikki at játta alla tøku upphæddina í hesum umfarinum.
Formlig krøv
Sum meginregla verður í mesta lagi latin stuðul til 2/3 av verkætlanini. Í heilt serligum føri kann verða latið upp til 100% í stuðli til granskingarverkætlanir fíggjaðar úr Sjúkrakassagrunninum. Viðfígging frá øðrum gevur fyrimun.
Allur játtaður stuðul skal nýtast í Føroyum, undantikið útreiðslur til ferðing, skeið og ráðstevnur.
Overhead kann í mesta lagi vera 10% av lønarútreiðslunum.
Minsta stuðulsupphædd, sum kann veitast til hvørja verkætlan innan raðfestu økini, er kr. 150.000, og latast kann í mesta lagi kr. 1.500.000.
Umsóknir skulu skrivast á skandinaviskum ella enskum máli á serligt oyðublað, ið fæst á gransking.fo --> Sjúkrakassagrunnurin. Har liggur eisini kunning um formlig krøv og vegleiðing til umsóknir.
Umsóknir skulu sendast við telduposti til gransking@gransking.fo innan 1. september 2016 kl. 12 føroyska tíð.
Mælt verður umsøkjarum til at seta seg í samband við Granskingarráðið fyri at fáa ítøkiliga ráðgeving í sambandi við umsóknirnar.


text:
Søkt verður eftir einum verkstaðsleiðara/verkførara til okkara plátuverkstað í Tórshavn, at byrja eftir summarferiuna.
Arbeiðsuppgávur
Starvið fevnir í høvuðsheitum um:
· Sýna skaðar
· Avgreiðsla og gott samstarv við okkara samstarvspartnarir
· Vanligt plátusmiðuarbeiði
Førleikakrøv
Vit vænta at umsøkjarin
· Er opin, fyrikomandi og dugir væl at samskifta
· Er skipað(ur), sjálvstøðug(ur) og tekur ábyrgd
· Hevur teldukunnleika á brúkarastøði
· Hevur koyrikort til persónbil
Setanarviðurskifti
Talan er um fultíðarstarv, sum er ásett at verða umleið 40 tímar um vikuna.
Lønin verður ásett eftir nærri avtalu.
Umsóknir
Umsókn skal sendast til co(at)bergmotors.fo, hevur tú spurningar um starvið ber til at ringja til Carsten Ottosen á tlf. 217255.


text:
Orð og lag: Teitur Lassen
tín rødd ferðast runt húsini sum eitt vælkent lag
tíni orð hita mín kropp sum eitt heitt bað
góða, eg eri øvundsúkur inn á teg
tú dugir nógv betur at liva enn eg
ár eftir ár – tú eldist í mær og leikir míni sár
dag eftir dag – tú er eitt heilagt stað
eg liggi eina svøvnleysa nátt í andvekri
nógv betri enn ein góður dreymur er veruleikin
tað ljóðar so væl tá ið tú sigur tað ábyrgdarfrítt
tú kennir tað gráa ímillum svart og hvítt
ár eftir ár – tú eldist í mær og lekir míni sár
dag eftir dag – tú er eitt heilagt stað


text:
Kanningar frá óheftum vísindafólkum vísa, at mikrobylgjugeisling (frá t.d. fartelefonum) er skaðilig.
- Á flestu síðunum á hesi heimasíðu finnur tú leinki til kanningar um tú trýstir á bláu orðini.
- Á Powerwatch er ein langur listi av kanningum, ið vísir biologiska ávirkan frá t.d. fartelefonum og fartelefonmastrum.
Listin hjá the Bioiniative workgroup t.v. vísir ein langan grafiskan lista yvir kanningar. Allur listin sæst her.
Dr. Andrew Goldsworthy, MSc PhD, greiðir her frá sjálvari mekanismuni, sum ger, at elektromagnetisk geisling ávirkar kyknurnar í mannakroppinum – og sum tí kunnu ávirka allan kroppin. Áhugaverd og grundleggjandi vitan – á enskum. Greiðir frá hvussu tað ber til, at mikrobylgjugeisling kann geva høvuðpínu, kvalma og møði.
Geisling frá fartelefonum skaðar DNA í heilanum
Mikrobylgjunar fara inn í heilan hjá brúkaranum og elva til bæði einkult og dupultbrot á DNA í heilakyknunum. Dupultbrot eru serliga álvarslig og er eitt av undanstigunum til krabbamein. DNA skaðarnir eru væl og virðiliga staðfestir fyri áratíggjum síðan, sum Robert C. Caine eisini dokumenterar í bókini Cellular Telephone Russian Roulette. Óheft vísindafólk, sum Lai og Singh, Philiphs (Loma Linda), Adey (Riverside), Roti-Roti (St. Louis), Repacholi (Australia) og Johansson (Svøríki), eru øll komin fram til somu úrslit hesum viðvíkjandi.
DNA skaðar: Myndin til vinstru vísir vanligar heilakyknur (hjá livandi rottu) við ongum DNA skaða.
Myndin til høgru vísir somu kyknur við DNA skaða, eftir at tær vóru útsettar fyri veikari erbylgjugeisling. Kanningarhátturin, ið nýttur varð, verður róptur ‘comet assay’, ið er standard kanningarhátturin, tá kannað verður fyri DNA skaðar. Myndin er tikin av Henry Lai professara. Les meir um Lai og kanningina á The University of Washington Alumni Magazine.
Samband millum fartelefonir og krabbamein í munnvatnskertlinum
Ovastin fyri INTERPHONE kanningini, Elisabeth Cardis, og vísindafólk úr Ísrael staðfesta samband millum fartelefonir og krabba í munnvatnskertlinum (partoid gland). Títtleikin økist tess longri tú tosar í fartelefon hvønn dag, og økist eisini, jú fyrr í lívinum byrjað verður at brúka fartelefon.
Fartelefonmastrar elva til biologiska ávirkan á mannakroppin
Týsk kanning úr býnum Naila vísti 3 faldaðan krabbameinstíttleika hjá teimum, ið búðu upp til 400m frá tveimum fartelefonsendarum. Kannað vóru 1000 fólk í 10 ár. Týska kanningin og meira generelt her.
Ísraelsk kanning úr býnum Netanya vísti 4 faldaðan krabbameinstíttleika hjá teimum, ið búðu upp til 350m frá eini fartelefonsendistøð. Kannað vóru 622 fólk í 3-7 ár. Ísraelska kanningin og meira generelt her.
Egyptisk kanning (2010) vísir týðiliga ávirkan á hormon framleiðsluna í børkinum hjá teimum, ið búgva tætt við fartelefonmastrar og sum brúka fartelefon. Blóðvirðini vístu greiða minking í ACTH, cortisol, thyroid hormonum, prolactin í ungum kvinnum, og í testosteron virðunum. Kanningin vardi í 6 ár.
Týsk kanning (2011) úr Rimbach, Bavaria, vísir týðiliga broytt adrenalin- og dopamin-innihald í blóðinum hjá 60 fólkum, ið vóru kannaði áðrenn og eftir at ein nýggj GSM fartelefonmastur bleiv tikin í nýtslu. Kanningin varði góðar 18 mánaðar. Týska kanningin og ein stutt umrøða.
Dr. Neil Cherry dregur her saman um lívfrøðiligu kanningarnar av erbylgjugesling, ið vísa neiligu ávirkanina á melantoninframleiðsluna í heilanum, tá ein býr innanfyri 500 metrar frá eini fartelefonmastur.
American Society for Reproductive Medicine prentaði í 2011 kanning, ið vísir, at sáðgóðskan hjá monnum versnar við at uppihalda sær í rúmi við við eini farteldu við WiFi-sambandið í 4 tímar. Eisini hendu skaðar á DNA í sáðkyknunum.
WHO klassaði radiofrekventa geisling í klassa 2B (í 2011), ið merkir, at mikrobylgjur frá m.a. fartelefonum eru “møguliga krabbameinselvandi”.
Eisini kunnu henda stórar broytingar í ‘eydnuhormoninum’ serontonin og í ‘svøvnhormoninum’ melantonin.
Kanning frá 2011 vísti, at Wi-Fi broytir elektriska aktivitetin í heilanum hjá ungum kvinnum og monnum og minkar um árvakni. Ávirkanin var kynsrelaterað, alt eftir um persónurin var maður ella kvinna.


text:
Meðan summar manningar fegnast um bæði silvur og bronsu heiðursmerkini, so eru aðrar manningar, sum halda seg hava tapt so dyggiliga, sjálvt um tær fáa silvur ella bronsuheiðursmerki um hálsin. 27 gullheiðursmerki eru handað rógvarum higartil.
Serliga eru tað summar yngri manningarnar, sum strála, tá tey vinna sær silvur ella bronsu heiðursmerki, tí tær rógva mangan ímóti eldri rógvarum, ja, eru kanska komin frá barnaróðri og rógva nú í dreingja-og genturóðrunum. Ólavsøkuaftan endar róðrarárið 2018, og vit gleða okkum.
Í summum bátastøddum eru fáir bátar, og tí er eisini lættari at vinna sær bæði silvur og bronsumerki. 162 heiðursmerki er útflýggja higartil á teimum seks stevnunum. 42 gull, 42 silvur og 42 bronsuheiðursmerki. 27 heiðursmerki á hvørjari stevnu.
Ikki bara sum at siga tað at telja saman øll heiðursmekini. Sigið endiliga frá, um okkurt tal er komið skreivt fyri. Nú eru eftir ólavsøkuróðrarnir, og tá er altíð okkurt óvæntað úrslit. Nú velst eisini um, hvussu veðrið verður ólavsøkuaftan. Seks av níggju FM-vinnarunum eru funnir. Uppískoytið: Í samanteljinigini eru 8-mannaførini Ørvur og Nevið Reyða tald saman sum vanligt, meðan Suðuroyingur er fyri seg niðast, tí tað er felagsátak millum Froðbiar Sóknar Róðrarfelag og Vágs Róðrarfelag. (Vagnur)
Froðbiar Sóknar Róðrarfelag Seks gull (6)
Kappróðrarfelagið Tindur Eina silvur og tvær bronsu (3)
Miðvágs Róðrarfelag Trý silvur og trý bronsu (6)
Vágs Róðrarfelag Fýra gull, fýra silvur og sjey bronsu (15)
Klaksvíkar Róðrarfelag Átta gull, átta silvur og tíggju silvur (26)
Róðrarfelagið Knørrur Sjey gull, seks silvur og tíggju bronsu (23)
Argja Róðrarfelag Átta gull, seks silvur og tvey bronsu (16)
Kappróðrarfelagið NSÍ Seks gull og tvey silvur (8)
ÍF Kappróður Seks gull, tvey silvur og fýra bronsu (12)
Havnar Róðrarfelag Fimm gull, trettan silvur og níggju bronsu (27)
Árnafjarðar Róðrarfelag Eina gull og fimm silvur (6)
Sandavágs Ítróttafelag Tvær silvur og tvær bronsu (4)
Hósvíkar Róðrarfelag Eitt gull, fimm silvur og eina bronsu (7)
Suðuroyingur Tvey silvur og fýra bronsu


text:
Pensionistar skulu knokkroytast
31. oktober 2017
Rappenskrallupolitikkurin í landsstýrinum verður skjótt almannakunngjørdur
Illgrunin, sum nógvir pensiónistar í eina tíð hava havt á okkara sitandi landsstýrið í sambandi við pensjóns-nýskipanaruppskotið, sum almenningurin ikki má vita nakað um enn, tykist nærkast veruleikanum.
Tað mest ótrúliga við hesum er, at eingin má vita nakað um uppskotið, sum landsstýriskvinnan við almannamálum um hendi, Eyðgunn Samulsen úr Javnaðarflokkinum, situr og baksast við saman við øðrum.
Okkurt annað enn at leggja á pensionistar og okkara súrt samanspardu pensión mátti landsstýriskvinnan fingið tíðina at gingið við, meðan hon situr við væl poleraða skrivstovuborðið.
Tað eru longu nógv ár liðin, síðani eg fyrst ferð hoyrdi eitt graml frá einum fulltrúa í landsstýrinum, at um hann var landsstýrismaður við almannamálum, fór hann beint eftir verandi pensiónsskipan og fekk hana endavendað og skerdað.
- Gott at hesin ikki situr í landsstýrinum, hugsaði eg tá, tí so var hansara tíð sum politikkari tald.
Sami persónur hoyrdi, mær vitandi, ikki til í Javnaðarflokkinum, sum annars er flokkurin, ið hevur havt fólkapensiónina sum sítt hjartamál. Javnaðarflokkurin var jú flokkurin, sum saman við eini einstakari sambandsatkvøðu á sinni fekk fólkapensiónina trumfaða ígjøgnum í løgtinginum.
Rappenskrallur fúka í flint
Tað er verri enn so altíð, Kringvarp Føroya er nakað at rópa hurra fyri. Tíbetur kundi Bogi Godtfred, journalistur, bøta um hetta, tá hann í Degi og Viku fyri tveimum vikum síðani avdúkaði nakað av tí, sum landsstýrið í allari ”hemmiligheit” hevur sníkt inn í pensións-nýskipanaruppskotinum.
Dagin eftir, ella kanska longu sama kvøld, fuku tær báðar Eyðgunn Samuelsen, almannaráðharri, og Kristina Háfoss, fíggjarmálaráðharri, í flint. Sum rappenskrallur poppaðu tær upp úr eini felags gandaeskju og funnust at tí, sum Dagur og Vika hevði borið fram. Sambært teimum vóru tíðindini grundað á misskiljingar.
At KvF-tíðindini eru grundað á misskiljingar, ivist eg í. Tvørtur ímóti. Eg trúgvi meiri Boga Godtfred og tí, hann visti at siga frá sambært sínari keldu, enn eg trúgvi landsstýrisfólkunum báðum.
Nógvir pensionistar gjørdust skakkir hetta sama Dag og Viku-kvøld, tá loyniætlanin at taka pensiónsgrundupphæddina frá pensionistum, sum hava verið so framskygnir at leggja eitt ein part av lønini til síðis, fyri at tryggja sær aldurdómin.
Tað var tí uppá sítt pláss, at formaðurin í Landsfelag Pensjónista, Arni Thorsteinsson, í Degi og Viku kvøldið eftir, 20. oktober, slapp framat skíggjanum við sínum viðmerkingum um fjaldu dagsskránni hjá Eyðgunn Samuelsen í sambandi við pensjóns-nýskipanaruppskotið.
Aktuella bókin ”Sult”
Eftirsum landsstýriskvinnurnar vilja hava tíðindamiðlar at bíða við at gita, hvat stendur í pensjóns-nýskipanaruppskotinum, inntil málið verður lagt alment fram, skal ikki undra meg, um tað tá verður skrumblað ígjøgnum í løgtinginum, í sínum fulla orðaljóði. Umberingin tá verður hin sama gjøgnumtugda, at tíðin er so knøpp, og málið hevur skund.
Óteljandi dømi eru um tað.
Í sambandi við knokkroyting av føroyskum pensionistum undir hesum landsstýri kom eg at hugsa um bókina ”Sult” hjá norska rithøvundanum, Knut Hamsun (18531952). Danski filmsframleiðarin Henning Carlsen gjørdi forrestin í 1966 ein áhugaverdan film yvir somu bók.
Høvuðspersónurin er ógvuliga illa fyri vegna svongd og peningatrot. Í síni neyð selur hann alt. Tað, sum ikki kann seljast, roynir hann at pantseta. Eisini knapparnar í frakkanum hjá sær skræðir hann úr og roynir at pantseta. Tá hetta ikki letur seg gera, er einasta loysnin at byrja at knaga fingrarnar á sær sjálvum fyri t fáa mettuna
Tað má roynast. So tað ger hann.
Hann er so gorhungraður, hevur einki etið í fleiri dagar, at heilin av og á snýtir hann. Pínan er ólíðilig. Sárið vil ikki lekjast. Hann gongur við innbundnum finguri í langa tíð.
Eitt álvarsmál
Knut Hamsun skrivaði ”Sult” í 1890. Neyvan man hann hava hugsað, at bók hansara fór at gerast aktuel í føroyskum høpi í 2017, tá Javnaðarflokkurin legðist á fólkapensiónina, sum hann sjálvur var við til at seta í gildi.
Hetta er nakað av tí sama, ið vit hava í væntu, tá pensjóns-nýskipanaruppskotið verður lagt fram einaferð í hesum mánaðinum.
Eg ivist onga løtu í, at landsstýriskvinnan við almannamálum heldur, at hetta eru gitingar, eg komi við og sum, eins og Kringvarpstíðindini fyri tveimum vikum síðani, er grundað á misskiljingar.
Hartil er at svara: Ja, tað eru gitingar, soleingi tit í landsstýrinum í loyndum fonglast við álvarsmál, ið hevur við allar føroyskar pensionistar at gera.
Beate L. Samuelsen
nevndarlimur í Landsfelag Pensjónista
RN
Aftur


text:
Elduvík
Elduvík er ein bygd í Eysturoy. Elduvík er gomul bygd. Fyrstu ferð, at man veit um, at bygdin er nevnd, er í Hundabrævinum frá ár 1350. Fólkatalið er 13 (2013). Bygdin verður nógv vitjað av ferðafólki. Har er sera vakurt og nógv at síggja. Vestari partur av bygdini, har kirkjan og gamli býlingurin eru, er sera hugnaligur. Áhugavert er ein túrur inn í gjónna, har lending er, og sum liggur eitt fitt petti uttan fyri bygdina. Í eystara parti av bygdini er kort sum lýsir, hvussu nógv gróthús vóru í gomlum døgum, og nøkur standa framvegis.


text:
Arbeiðsloysið minkað niður í 1,1% og er metlágt
Í januar 2019 var árstíðarjavnaða fulltíðararbeiðsloysið 1,1%, samanborið við 2,2% fyri einum ári frammanundan og tað minsta, sum nakrantíð er gjørt upp. Í tali var árstíðarjavnaða fulltíðararbeiðsloysið 323 persónar í januar í ár, tað eru 302 færri enn sama mánað í fjør.
Avreiðingarnar fyrstu tveir mánaðirnar í 2019
Uppgerð av avreiðingunum fyri januar og februar 2019 er nú tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.
Stívliga fjórðingur av fiskaútflutninginum fer til Russlands
Í fjør seldu vit fiskavørur til Russlands fyri nærum 2 mia. kr., stívliga fjórðingurin av øllum fiskaútflutninginum. Tilsamans var útflutningurin í fjør 7,5 mia. kr., 900 mió. kr. minni enn í 2017. Men nú komið er inn í 2019, sæst aftur ein vøkstur í fiskaútflutninginum.
Tórshavnarøkið og Eysturoy eiga 60% av fólkatalinum og 80% av fólkavøkstrinum
Fólkatalið var 51.440 tann 1. februar. Tað vaks við 844 fólkum ella 1,7% í 12-mánaðarskeiðinum 1. februar 2018 – 1. februar 2019. Tað kemur av einum burðaravlopi á 291 og nettotilflyting á 553. Størsti fólkavøksturin er í Tórshavnarøkinum við 445 fólkum og í Eysturoy við 237 fólkum.


text:
Teir 4 miðnámsskúlarnir
Gribskov Gymnasium er tann syðsti norðuratlantsskúlin í samstarvinum. Skúlin liggur beint við skóg, og vit nýta lokala nærumhvørvið so nógv, sum vit kunnu í undirvísingini. Umhvørvið á miðnámsskúlanum er merkt av ungum menniskjum, sum eru eldhugað og kreativ í gerandisdegnum. Fólkaræði og høg faklig krøv eru týðandi partar av miðnámsumhvørvinum á Gribskov Gymnasium. Mynd.
Miðnám á Kambsdali er í Føroyum. Skúlin er ein miðnámsskúli, har arbeiðsgleði, samstarv og innovatión eru í hásæti. Sum næmingur í norðuratlantiska studentaflokkinum verður tú partur av virkna nærumhvørvinum og samstarvi við vinnulív og stovnar. Vit leggja stóran dent á at brúka fakligheitina, vit læra í gerandisdegnum. Skúlin hevur umleið 500 næmingar og liggur í lítlu bygdini Kambsdali við vøkrum útsýni yvir fjørðin og grøn fjøll.
Verzlunarskóli Íslands í Reykjavík í Íslandi hevur sterkar siðvenjur og er ein av fremstu miðnámsskúlunum í Íslandi. Skúlin styrkir næmingarnar til at taka lut í vinnulívi og fólkaræði í samfelagnum. Miðnámsskúlin liggur í einum framkomnum høvuðsstaði og leggur dent á arbeiðsmarknað og tøknifrøði. Á ”Versló” verður tú styrkt/ur í at arbeiða við kreativari, sjálvstøðugari og praktiskari hugsan. Beint uttanfyri Reykjavík liggja mong fjøll og eitt geotermiskt landsslag.
GUX Sisimiut liggur beint norðanfyri polarkringin í Grønlandi. Á GUX Sisimiut er eitt virkið og tætt miðnáms- og skúlaheimslív, tí nærum allir næmingarnir búgva á skúlaheiminum. Sisimiut er ein býur við 5.000 íbúgvum og er einasti tøkniligi og náttúruvísindaligi miðnámsskúlin í Grønlandi við fleiri tøkniligum lærugreinum á A-stigi. Her fært tú eisini lærugreinir sum arktiska tøkni og mentanarlærugreinir á grønlendskan hátt. Í gerandisdegnum samvirka næmingarnir við íbúgvarnar og felagslív í býnum. Umhvørvið rundan um Sisimiut er opið fyri øll og tú kanst fara gongutúrar í fjøllunum, standa á skíðum og koyra í hundasleðu ella á kavaskutara.
Tú byrjar fyrsta árið á Gribskov Gymnasium og endar 3.s. við eini litríkari próvhandan á GUX Sisimiut. Studentsprógv frá NGK gevur atgongd til eitt breitt úrval av styttri, miðallongum og longri hægri útbúgvingum. Tað kundi til dømis verið upplagt at lisið víðari í norðuratlantiska økinum, eitt nú á arktiskum verkfrøðingalesnaði í Grønlandi, tikið eina norðuratlantiska masterútbúgving í einum NORA-samstarvi ella eina náttúruvísindaliga ella samfelagsvísindaliga arktiska útbúgving í Føroyum, Grønlandi, Íslandi ella Danmark. Sí her, hvørjar hægri útbúgvingar norðuratlantiski studentaflokkurin gevur atgongd til.


text:
St. Kitts og Nevis
Saint Kitts og Nevis (enskt; Saint Kitts and Nevis) eru eitt oyggjaríki í Karibiahavinum. Landið er oyggjaland, størsta oyggin er Saint Kitts og ein minni oyggj eitur Nevis. Íbúgvatalið er umleið 43.000. Bassaterre er høvuðsstaðurin í oyggjunum og liggur á oynni St.Kitts, sum er tann norðara oyggin. Landið er eitt kongsveldi við Elisabeth II drotning sum stjórnarovasta. Oyggjarnar hava eisini sítt egna ting og guvernør. Tað hægsta punktið er fjallið Mount Liamuiga, ið er 1.156 metrar yvir havinum. Tey flestu fólkini eru av afrikanskum uppruna.
Slóðir[rætta | rætta wikitekst]